title: Deċiżjoni tal-Kunsill (UE) 2015/2037 tal-10 ta' Novembru 2015 li tawtorizza lill-Istati Membri biex jirratifikaw, fl-interessi tal-Unjoni Ewropea, il-Protokoll tal-2014 għall-Konvenzjoni dwar ix-Xogħol Furzat, 1930, tal-Organizzazzjoni Internazzjonali tax-Xogħol fir-rigward ta' kwistjonijiet relatati mal-politika soċjali

text:
               14.11.2015

               MT

               Il-Ġurnal Uffiċjali tal-Unjoni Ewropea

               L 298/23

         DEĊIŻJONI TAL-KUNSILL (UE) 2015/2037
   tal-10 ta' Novembru 2015
   li tawtorizza lill-Istati Membri biex jirratifikaw, fl-interessi tal-Unjoni Ewropea, il-Protokoll tal-2014 għall-Konvenzjoni dwar ix-Xogħol Furzat, 1930, tal-Organizzazzjoni Internazzjonali tax-Xogħol fir-rigward ta' kwistjonijiet relatati mal-politika soċjali
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 153(2), flimkien mal-punti (a) u (b) tal-Artikolu 153(1) u l-Artikolu 218(6)(a)(v) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               L-Unjoni qed tħeġġeġ ir-ratifika tal-konvenzjonijiet internazzjonali tax-xogħol, ikklassifikati mill-Organizzazzjoni Internazzjonali tax-Xogħol (ILO) bħala aġġornati, biex jingħata kontribut lill-isforzi tal-Unjoni biex tippromwovi d-drittijiet tal-bniedem u xogħol diċenti għal kulħadd u biex jinqered it-traffikar tal-bnedmin kemm fl-Unjoni kif ukoll barra minnha. Il-ħarsien tal-prinċipji fundamentali u d-drittijiet fil-post tax-xogħol huwa aspett ewlieni ta' dik il-promozzjoni.

               (2)

               Il-Konvenzjoni dwar ix-Xogħol Furzat, 1930, tal-Organizzazzjoni Internazzjonali tax-Xogħol, li l-Protokoll tal-2014 jissupplimenta, hija Konvenzjoni tal-ILO fundamentali u għandha effett fuq ir-regoli li jirreferu għall-istandards ewlenin tax-xogħol.

               (3)

               Partijiet mir-regoli previsti fil-Protokoll tal-2014 tal-Konvenzjoni dwar ix-Xogħol Furzat, 1930, tal-Organizzazzjoni Internazzjonali tax-Xogħol (“il-Protokoll”), jaqgħu taħt il-kompetenzi tal-Unjoni skont l-Artikolu 153(2) tat-Trattat dwar il-Funzjonament tal-Unjoni Ewropea (TFUE). B'mod partikolari, xi regoli tal-Protokoll diġà huma koperti mill-acquis tal-UE fil-qasam tal-politika soċjali. F'dak ir-rigward, l-Artikoli 1(1), 2(a) u 2(d) tal-Protokoll, b'mod partikolari, jikkonċernaw kwistjonijiet koperti mid-Direttiva tal-Kunsill 91/533/KEE (1), id-Direttiva 2008/104/KE tal-Paralament Ewropew u tal-Kunsill (2), kif ukoll id-Direttivi dwar is-saħħa u s-sikurezza fuq ix-xogħol, inkluża d-Direttiva tal-Kunsill 89/391/KEE (3), id-Direttiva 2003/88/KE tal-Parlament Ewropew u tal-Kunsill (4), id-Direttiva tal-Kunsill 94/33/KE (5) u d-Direttiva tal-Kunsill 92/85/KEE (6).

               (4)

               L-Artikolu 19(4) tal-Kostituzzjoni tal-ILO, dwar l-adozzjoni u r-ratifika ta' Konvenzjonijiet, japplika bl-istess mod għal Protokolli, li huma ftehimiet internazzjonali li jorbtu, soġġetti għal ratifika u marbutin ma' Konvenzjonijiet.

               (5)

               L-Unjoni ma tistax tirratifika l-Protokoll billi l-Istati biss jistgħu jkunu Partijiet fih.

               (6)

               Għalhekk l-Istati Membri għandhom ikunu awtorizzati jirratifikaw il-Protokoll, filwaqt li jaġixxu b'mod konġunt fl-interess tal-Unjoni, fir-rigward ta' dawk il-partijiet li jaqgħu fil-kompetenza tal-Unjoni skont l-Artikolu 153(2) tat-TFUE.

               (7)

               Il-partijiet tal-Protokoll li jaqgħu taħt il-kompetenza mogħtija lill-Unjoni, għajr il-partijiet relatati mal-politika soċjali ser ikunu soġġetti għal Deċiżjoni adottata b'mod parallel ma' din id-Deċiżjoni,

         ADOTTA DIN ID-DEĊIŻJONI:
   Artikolu 1
   L-Istati Membri huma b'dan awtorizzati li jirratifikaw, għall-partijiet li jaqgħu fil-kompetenza mogħtija lill-Unjoni taħt l-Artikolu 153(2) tat-TFUE, il-Protokoll tal-2014 tal-Konvenzjoni dwar ix-Xogħol Furzat, 1930, tal-Organizzazzjoni Internazzjonali tax-Xogħol.
   Artikolu 2
   L-Istati Membri għandhom jieħdu l-passi meħtieġa biex jiddepożitaw l-istrumenti tagħhom ta' ratifika tal-Protokoll mad-Direttur Ġenerali tal-Organizzazzjoni Internazzjonali tax-Xogħol kemm jista' jkun malajr, preferibbilment sal-31 ta' Diċembru 2016.
   Artikolu 3
   Din id-Deċiżjoni hija indirizzata lill-Istati Membri.

      Magħmul fi Brussell, l-10 ta' Novembru 2015.

            Għall-Kunsill

            Il-President

         P. GRAMEGNA

      (1)  Id-Direttiva tal-Kunsill 91/533/KEE tal-14 ta' Ottubru 1991 dwar l-obbligazzjoni ta' min iħaddem li jgħarraf lill-ħaddiema bil-kondizzjonijiet applikabbli għall-kuntratt jew għar-relazzjoni tal-impjieg (ĠU L 288, 18.10.1991, p. 32).

      (2)  Id-Direttiva 2008/104/KE tal-Parlament Ewropew u tal-Kunsill tad-19 ta' Novembru 2008 dwar xogħol temporanju permezz ta' aġenzija (ĠU L 327, 5.12.2008, p. 9).

      (3)  Id-Direttiva tal-Kunsill 89/391/KEE tat-12 ta' Ġunju 1989 dwar l-introduzzjoni ta' miżuri sabiex jinkoraġġixxu titjib fis-sigurtà u s-saħħa tal-ħaddiema fuq ix-xogħol (ĠU L 183, 29.6.1989, p. 1).

      (4)  Id-Direttiva 2003/88/KE tal-Parlament Ewropew u tal-Kunsill tal-4 ta' Novembru 2003 li tikkonċerna ċerti aspetti tal-organizzazzjoni tal-ħin tax-xogħol (ĠU L 299, 18.11.2003, p. 9).

      (5)  Id-Direttiva tal-Kunsill 94/33/KE tat-22 ta' Ġunju 1994 dwar il-protezzjoni taż-żgħażagħ fuq ix-xogħol (ĠU L 216, 20.8.1994, p. 12).

      (6)  Id-Direttiva tal-Kunsill 92/85/KEE tad-19 ta' Ottubru 1992 dwar l-introduzzjoni ta' miżuri biex jinkoraġġixxu t-titjib fis-saħħa u s-sigurtà fuq il-post tax-xogħol għall-ħaddiema nisa tqal u ħaddiema li welldu reċentement, jew li qed ireddgħu (l-għaxar Direttiva partikolari fis-sens tal-Artikolu 16(1) tad-Direttiva 89/391/KEE) (ĠU L 348, 28.11.1992, p. 1).


title: 2010/523/UE: Deċiżjoni tal-Parlament Ewropew tal- 5 ta’ Mejju 2010 dwar l-għeluq tal-kontijiet tal-Aġenzija Ambjentali Ewropea għas-sena finanzjarja 2008

text:
               25.9.2010

               MT

               Il-Ġurnal Uffiċjali tal-Unjoni Ewropea

               L 252/154

         DEĊIŻJONI TAL-PARLAMENT EWROPEW
   tal-5 ta’ Mejju 2010
   dwar l-għeluq tal-kontijiet tal-Aġenzija Ambjentali Ewropea għas-sena finanzjarja 2008
   (2010/523/UE)
   IL-PARLAMENT EWROPEW,
   wara li kkunsidra l-kontijiet annwali definittivi tal-Aġenzija Ambjentali Ewropea għas-sena finanzjarja 2008,
   wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ambjentali Ewropea għas-sena finanzjarja 2008, flimkien mat-tweġibiet tal-Aġenżija (1),
   wara li kkunsidra r-rakkomandazzjoni tal-Kunsill tas-16 ta’ Frar 2010 (5827/2010 – C7-0061/2010),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2009 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
   wara li kkunsidra ir-Regolament (KE) Nru 401/2009 tal-Parlament Ewropew u tal-Kunsill tat-23 ta’ April 2009 dwar l-Aġenzija Ewropea għall-Ambjent u n-Netwerk Ewropew ta’ Informazzjoni u Osservazzjoni tal-Ambjent (3), u b’mod partikolari l-Artikolu 13 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (4), u b’mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0092/2010),

               1.

               Japprova l-għeluq tal-kontijiet tal-Aġenzija Ambjentali Ewropea għas-sena finanzjarja 2008;

               2.

               Jagħti istruzzjonijiet lill-President tiegħu biex jgħaddi din id-Deċiżjoni lid-Direttur Eżekuttiv tal-Aġenzija Ewropea għall-Ambjent, lill-Kunsill, lill-Kummissjoni u lill-Qorti tal-Awdituri, u biex jiżgura l-pubblikazzjoni tagħhom f'Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  OJ C 304, 15.12.2009, p. 60.

      (2)  ĠU L 248, 16.9.2002, p. 1.

      (3)  ĠU L 126, 21.5.2009, p. 13.

      (4)  ĠU L 357, 31.12.2002, p. 72.


title: Deċiżjoni tal-Kunsill tal- 21 ta' Settembru 2009 dwar l-iffirmar, f'isem l-Unjoni Ewropea, u l-applikazzjoni provviżorja ta' ċerti dispożizzjonijiet tal-Ftehim bejn l-Unjoni Ewropea, l-Islanda u n-Norveġja dwar l-applikazzjoni ta' ċerti dispożizzjonijiet tad-Deċiżjoni tal-Kunsill 2008/615/ĠAI dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali, u tad-Deċiżjoni tal-Kunsill 2008/616/ĠAI dwar l-implimentazzjoni tad-Deċiżjoni 2008/615/ĠAI dwar it-titjib tal-koperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali, kif ukoll tal-Anness tagħha

text:
               31.12.2009

               MT

               Il-Ġurnal Uffiċjali tal-Unjoni Ewropea

               L 353/1

         DEĊIŻJONI TAL-KUNSILL
   tal-21 ta' Settembru 2009
   dwar l-iffirmar, f'isem l-Unjoni Ewropea, u l-applikazzjoni provviżorja ta' ċerti dispożizzjonijiet tal-Ftehim bejn l-Unjoni Ewropea, l-Islanda u n-Norveġja dwar l-applikazzjoni ta' ċerti dispożizzjonijiet tad-Deċiżjoni tal-Kunsill 2008/615/ĠAI dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali, u tad-Deċiżjoni tal-Kunsill 2008/616/ĠAI dwar l-implimentazzjoni tad-Deċiżjoni 2008/615/ĠAI dwar it-titjib tal-koperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali, kif ukoll tal-Anness tagħha
   (2009/1023/ĠAI)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 24 u 38 tiegħu,
   Billi:

               (1)

               L-Islanda, b'ittra lill-President tal-Kunsill fl-24 ta' Settembru 2008, u n-Norveġja, b'ittra lill-President tal-Kunsill fis-7 ta' Lulju 2008, talbu li jkunu assoċjati mal-mekkaniżmi ta' koperazzjoni tal-pulizija u dik ġudizzjarja bejn l-Istati Membri tal-Unjoni, stabbiliti bid-Deċiżjoni tal-Kunsill 2008/615/ĠAI tat-23 ta' Ġunju 2008 dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali (1), u d-Deċiżjoni tal-Kunsill 2008/616/ĠAI tat-23 ta' Ġunju 2008 dwar l-implimentazzjoni tad-Deċiżjoni 2008/615/ĠAI dwar it-titjib tal-koperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali (2), kif ukoll tal-Anness tagħha.

               (2)

               Konsegwentement għall-awtorizzazzjoni mogħtija fl-24 ta' Ottubru 2008 lill-Presidenza, assistita mill-Kummissjoni u mid-delegazzjoni li tirrappreżenta l-Istat Membru li jkollu l-Presidenza li jmiss, ġew iffinalizzati n-negozjati mal-Islanda u n-Norveġja dwar Ftehim dwar l-applikazzjoni ta' ċerti dispożizzjonijiet tad-Deċiżjoni tal-Kunsill 2008/615/ĠAI dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali u tad-Deċiżjoni tal-Kunsill 2008/616/ĠAI dwar l-implimentazzjoni tad-Deċiżjoni tal-Kunsill 2008/615/ĠAI dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali, u l-Anness tagħha (“il-Ftehim”).

               (3)

               Suġġett għall-konklużjoni tiegħu f'data aktar tard, il-Ftehim li ġie inizjalat fit-28 ta’ Novembru 2008 fi Brussell għandu jiġi ffirmat u d-dikjarazzjoni mehmuża ġhandha tiġi approvata.

               (4)

               Il-Ftehim jipprevedi l-applikazzjoni provviżorja ta’ xi wħud mid-dispożizzjonijiet tiegħu. Dawn id-dispożizzjonijiet għandhom jiġu applikati fuq bażi provviżorja sa meta jitlestew il-proċeduri formali għall-konklużjoni tal-Ftehim u sa meta dan jidħol fis-seħħ,

         IDDEĊIEDA KIF ĠEJ:
   Artikolu 1
   L-iffirmar tal-Ftehim huwa b'dan approvat f'isem l-Unjoni Ewropea, suġġett għall-konklużjoni tiegħu.
   It-test tal-Ftehim jinsab mehmuż ma' din id-Deċiżjoni.
   Artikolu 2
   Id-dikjarazzjoni mehmuża ma' din id-Deċiżjoni għandha tiġi approvata f'isem l-Unjoni Ewropea.
   Artikolu 3
   Il-President tal-Kunsill huwa b'dan awtorizzat li jaħtar il-persuna jew persuni li jkollhom is-setgħa li jiffirmaw il-Ftehim, f'isem l-Unjoni Ewropea, suġġett għall-konklużjoni tiegħu.

      Magħmul fi Brussell, il-21 ta’ Settembru 2009.

            Għall-Kunsill

            Il-President

         T. BILLSTRÖM

      (1)  ĠU L 210, 6.8.2008, p. 1.

      (2)  ĠU L 210, 6.8.2008, p. 12.

      FTEHIM
      Bejn l-Unjoni Ewropea, l-Islanda u n-Norveġja dwar l-applikazzjoni ta’ ċerti dispożizzjonijiet tad-Deċiżjoni tal-Kunsill 2008/615/ĠAI dwar it-titjib tal-Koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali, u tad-Deċiżjoni tal-Kunsill 2008/616/ĠAI dwar l-implimentazzjoni tad-Deċiżjoni 2008/615/ĠAI dwar it-titjib tal-koperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali, kif ukoll tal-Anness tagħha
      L-UNJONI EWROPEA,
      minn naħa waħda, u
      L-ISLANDA
      u
      N-NORVEĠJA,
      min-naħa l-oħra,
      minn hawn 'il quddiem imsejħa “il-Partijiet Kontraenti”,
      FILWAQT LI JIXTIEQU jtejbu l-koperazzjoni tal-pulizija u dik ġudizzjarja bejn l-Istati Membri tal-Unjoni Ewropea u l-Islanda u n-Norveġja, mingħajr preġudizzju għad-dispożizzjonijiet ta’ protezzjoni tal-libertà individwali,
      FILWAQT LI JQISU li r-relazzjonijiet attwali bejn il-Partijiet Kontraenti, b'mod partikolari l-Ftehim konkluż mill-Kunsill tal-Unjoni Ewropea u r-Repubblika tal-Islanda u r-Renju tan-Norveġja rigward l-assoċjazzjoni ta’ dawn tal-aħħar fl-implimentazzjoni, l-applikazzjoni u l-iżvilupp tal-acquis ta’ Schengen, juru koperazzjoni mill-qrib fil-ġlieda kontra l-kriminalità,
      FILWAQT LI JIĠBDU L-ATTENZJONI lejn l-interess komuni tal-Partijiet Kontraenti fl-iżgurar li l-koperazzjoni tal-pulizija bejn l-Istati Membri tal-Unjoni Ewropea u l-Islanda u n-Norveġja titwettaq b'mod rapidu, effiċjenti u kompatibbli mal-prinċipji bażiċi tas-sistemi legali nazzjonali tagħhom, u f'konformità mad-drittijiet individwali u l-prinċipji tal-Konvenzjoni Ewropea għall-Protezzjoni tad-Drittijiet tal-Bniedem u l-Libertajiet Fundamentali, iffirmata f'Ruma fl-4 ta’ Novembru 1950,
      FILWAQT LI JIRRIKONOXXU li d-Deċiżjoni Kwadru tal-Kunsill 2006/960/ĠAI tat-18 ta’ Diċembru 2006 dwar is-simplifikazzjoni tal-iskambju ta’ informazzjoni u intelligence bejn l-awtoritajiet tal-infurzar tal-liġi tal-Istati Membri tal-Unjoni Ewropea (1) diġà tistabbilixxi regoli li bihom l-awtoritajiet tal-infurzar tal-liġi tal-Istati Membri tal-Unjoni Ewropea u l-Islanda u n-Norveġja jistgħu jiskambjaw informazzjoni u intelligence malajr u effettivament għall-finijiet li jitwettqu investigazzjonijiet kriminali jew operazzjonijiet ta’ intelligence kriminali,
      FILWAQT LI JIRRIKONOXXU li, sabiex tiġi stimolata l-koperazzjoni internazzjonali f'dan il-qasam, huwa ta’ importanza fundamentali li tkun tista' tiġi skambjata informazzjoni preċiża malajr u b'mod effiċjenti. L-għan huwa li jiġu introdotti proċeduri għall-promozzjoni ta’ mezzi rapidi, effiċjenti u rħas għall-iskambju ta’ data. Għall-użu konġunt ta’ din id-data, dawn il-proċeduri għandhom jistabbilixxu r-responsabbiltajiet rispettivi u jipprevedu garanziji adegwati rigward il-preċiżjoni u s-sigurtà tad-data waqt it-trasmissjoni u l-ħżin kif ukoll proċeduri għar-reġistrazzjoni tal-iskambju tad-data u restrizzjonijiet fuq l-użu tal-informazzjoni skambjata,
      FILWAQT LI JQISU li l-Islanda u n-Norveġja esprimew ix-xewqa tagħhom li jidħlu fi ftehim li bih ikunu jistgħu japplikaw ċerti dispożizzjonijiet tad-Deċiżjoni tal-Kunsill 2008/615/ĠAI dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali u d-Deċiżjoni tal-Kunsill 2008/616/ĠAI dwar l-implimentazjoni tad-Deċiżjoni 2008/615/ĠAI dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali, u l-Anness tagħha, fir-relazzjonijiet tagħhom ma’ xulxin u mal-Istati Membri tal-Unjoni Ewropea,
      FILWAQT LI JQISU li l-Unjoni Ewropea tqis ukoll li jeħtieġ li jikkonkludu ftehim bħal dan,
      FILWAQT LI JIĠBDU L-ATTENZJONI li dan il-Ftehim fih dispożizzjonijiet li huma bbażati fuq id-dispożizzjonijiet ewlenin tad-Deċiżjoni 2008/615/ĠAI u tad-Deċiżjoni 2008/616/ĠAI, u tal-Anness tagħha, u huma mfasslin biex itejbu l-iskambju ta’ informazzjoni li bih l-Istati Membri tal-Unjoni Ewropea u l-Islanda u n-Norveġja jagħtu lil xulxin drittijiet ta’ aċċess għall-fajls kompjuterizzati tagħhom tal-analiżi tad-DNA, is-sistemi kompjuterizzati tagħhom ta’ identifikazzjoni dattiloskopika u d-data tagħhom dwar ir-reġistrazzjoni tal-vetturi. Fil-każ ta’ data mill-fajls nazzjonali dwar l-analiżi tad-DNA u s-sistemi kompjuterizzati ta’ identifikazzjoni dattiloskopika, sistema “hit/no hit” (ta' konkordanza - ebda konkordanza) għandha tippermetti lill-Istat li jkun qed iwettaq tfittxija biex, aktar tard, jitlob data personali mill-Istat li jamministra l-fajl u, fejn meħtieġ, biex jitlob aktar informazzjoni permezz ta’ proċeduri ta’ asistenza reċiproka, inklużi dawk adottati skont il-Deċiżjoni Kwadru 2006/960/ĠAI,
      FILWAQT LI JQISU li dawn id-dispożizzjonijiet iħaffu b'mod konsiderevoli l-proċeduri eżistenti li jippermettu lill-Istati Membri, l-Islanda u n-Norveġja jiskopru jekk Stat ieħor, u jekk ikun il-każ, liema, għandu l-informazzjoni li huma jeħtieġu,
      FILWAQT LI JQISU li t-tqabbil ta’ data transkonfinali ser jiftaħ dimensjoni ġdida fil-ġlieda kontra l-kriminalità. L-informazzjoni miksuba mit-tqabbil tad-data ser tiftaħ prospettivi investigattivi ġodda u b'hekk ikollha rwol kruċjali fl-assistenza lill-awtoritajiet tal-infurzar tal-liġi u lill-awtoritajiet ġudizzjarji tal-Istati,
      FILWAQT LI JQISU li r-regoli huma bbażati fuq in-netwerking tal-bażi ta’ data nazzjonali tal-Istati,
      FILWAQT LI JQISU li, suġġetti għal ċerti kondizzjonijiet, l-Istati għandhom ikunu jistgħu jipprovdu data personali u mhux personali sabiex itejbu l-iskambju ta’ informazzjoni bil-ħsieb tal-prevenzjoni ta’ reati kriminali u ż-żamma tal-ordni pubbliku u s-sigurtà b'rabta ma’ avvenimenti kbar b'dimensjoni transkonfinali,
      FILWAQT LI JIRRIKONOXXU li minbarra t-titjib tal-iskambju ta’ informazzjoni, jeħtieġ li jiġu rregolati forom oħra ta’ koperazzjoni aktar mill-qrib bejn l-awtoritajiet tal-pulizija, b'mod partikolari permezz ta’ operazzjonijiet konġunti tas-sigurtà (p. eż. pattulji konġunti),
      FILWAQT LI JQISU li koperazzjoni tal-pulizija u dik ġudizzjarja eqreb f'materji kriminali għandha timxi pass pass mar-rispett għad-drittijiet fundamentali, b'mod partikolari d-dritt għar-rispett tal-privatezza u għall-protezzjoni tad-data personali, li għandhom jiġu garantiti permezz ta’ arranġamenti speċjali għall-protezzjoni tad-data, li għandhom ikunu mfassla skont in-natura speċifika tal-forom differenti ta’ skambju ta’ data. Tali dispożizzjonijiet għall-protezzjoni tad-data għandhom jieħdu kont partikolari tan-natura speċifika tal-aċċesss transkonfinali online għall-bażi ta’ data. Peress li bl-aċċess online, mhuwiex possibbli għall-Istat li jkun qed jamministra l-fajl li jagħmel kontrolli minn qabel, għandha tiġi stabbilita sistema li tiżgura monitoraġġ ulterjuri,
      FILWAQT LI JQISU li s-sistema “hit/no hit” (konkordanza - ebda konkordanza) tipprovdi struttura biex jitqabblu profili anonimi, fejn data personali addizzjonali tiġi skambjata biss wara konkordanza, il-provvista u r-riċeviment tad-data huma rregolati bil-liġi nazzjonali, inklużi r-regoli ta’ assistenza legali. Dan il-mekkaniżmu jiggarantixxi sistema adegwata ta’ protezzjoni tad-data, bl-intendiment li l-għoti ta’ data personali lil Stat ieħor jeħtieġ livell adegwat ta’ protezzjoni tad-data min-naħa tal-Istati riċeventi,
      KONXJI TAL-iskambju komprensiv ta’ informazzjoni u data li jirriżulta minn koperazzjoni tal-pulizija u dik ġudizzjarja eqreb, dan il-Ftehim jimmira li jiggarantixxi livell adegwat ta’ protezzjoni tad-data. Huwa jirrispetta l-livell ta’ protezzjoni previst għall-ipproċessar tad-data personali fil-Konvenzjoni tal-Kunsill tal-Ewropa tat-28 ta’ Jannar 1981 għall-Protezzjoni tal-Individwi fir-rigward tal-Ipproċessar Awtomatiku tad-Data Personali, il-Protokoll Addizzjonali tat-8 ta’ Novembru 2001 għall-Konvenzjoni u l-prinċipji tar-Rakkomandazzjoni Nru R (87) 15 tal-Kunsill tal-Ewropa li Tirregola l-Użu ta’ Data Personali fis-Settur tal-Pulizija,
      FILWAQT LI JIBBAŻAW RUĦHOM fuq il-fiduċja reċiproka tal-Istati Membri tal-Unjoni Ewropea u l-Islanda u n-Norveġja fl-istruttura u l-funzjonament tas-sistemi legali tagħhom,
      FILWAQT LI JIRRIKONOXXU li d-dispożizzjonijiet ta’ kull ftehim bilaterali u multilaterali jibqgħu applikabbli għall-kwistjonijiet kollha koperti minn dan il-Ftehim,
      IDDEĊIDEW LI JIKKONKLUDU DAN IL-FTEHIM:
      Artikolu 1
      Objettiv u fini
      1.   Suġġett għad-dispożizzjonijiet ta’ dan il-Ftehim, il-kontenut tal-Artikoli 1-24, 25(1), 26-32 u 34 tad-Deċiżjoni tal-Kunsill 2008/615/ĠAI dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali, għandu jkun applikabbli fir-relazzjonijiet bilaterali bejn l-Islanda jew in-Norveġja u kull wieħed mill-Istati Membri tal-Unjoni Ewropea u fir-relazzjonijiet bejn l-Islanda u n-Norveġja.
      2.   Suġġett għad-dispożizzjonijiet ta’ dan il-Ftehim, il-kontenut tal-Artikoli 1-19 u 21 tad-Deċiżjoni tal-Kunsill 2008/616/ĠAI dwar l-implimentazzjoni tad-Deċiżjoni tal-Kunsill 2008/615/ĠAI dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali, kif ukoll l-Anness tagħha minbarra l-punt 1 tal-Kapitolu 4 tagħha, għandhom ikunu applikabbli fir-relazzjonijiet imsemmijin fil-paragrafu 1.
      3.   Id-dikjarazzjonijiet magħmulin mill-Istati Membri konformement mad-Deċiżjonijiet 2008/616/ĠAI u 2008/615/ĠAI għandhom ukoll ikunu applikabbli fir-relazzjonijiet tagħhom mal-Islanda u n-Norveġja.
      Artikolu 2
      Definizzjonijiet
      Għall-finijiet ta’ dan il-Ftehim, għandhom japplikaw id-definizzjonijiet li ġejjin:

                  1.

                  “Partijiet Kontraenti” tfisser l-Unjoni Ewropea u l-Islanda u n-Norveġja.

                  2.

                  “Stat Membru” tfisser Stat Membru tal-Unjoni Ewropea.

                  3.

                  “Stat” tfisser Stat Membru, l-Islanda jew in-Norveġja.

            Artikolu 3
      Applikazzjoni u interpretazzjoni uniformi
      1.   Sabiex jiksbu l-objettiv li jaslu għal applikazzjoni u interpretazzjoni kemm jista' jkun uniformi tad-dispożizzjonijiet imsemmijin fl-Artikolu 1, il-Partijiet Kontraenti għandhom jibqgħu jirrevedu b'mod kostanti l-iżvilupp tal-ġurisprudenza tal-Qorti tal-Ġustizzja tal-Unjoni Ewropea, kif ukoll l-iżvilupp tal-ġurisprudenza tal-qrati kompetenti tal-Islanda u tan-Norveġja fir-rigward ta’ tali dispożizzjonijiet. Għal dan l-għan għandu jiġi stabbilit mekkaniżmu li jiżgura l-iskambju reċiproku regolari ta’ tali ġurisprudenza.
      2.   L-Islanda u n-Norveġja għandhom ikunu intitolati jippreżentaw noti jew osservazzjonijiet bil-miktub lill-Qorti tal-Ġustizzja f'każijiet fejn kwistjoni tkun ġiet irreferuta lilha minn qorti jew tribunal ta’ Stat Membru għal sentenza preliminari rigward l-interpretazzjoni ta’ xi dispożizzjoni msemmija fl-Artikolu 1.
      Artikolu 4
      Riżoluzzjoni ta’ disputi
      Kwalunkwe disputa bejn l-Islanda jew in-Norveġja u Stat Membru rigward l-interpretazzjoni jew l-applikazzjoni ta’ dan il-Ftehim jew ta’ kwalunkwe waħda mid-dispożizzjonijiet imsemmijin fl-Artikolu 1 kif ukoll tal-emendi tagħhom tista' tiġi riferita minn Parti involuta fid-disputa għal laqgħa tar-rappreżentanti tal-gvernijiet tal-Istati Membri u tal-Islanda u n-Norveġja, bil-ħsieb li din tiġi riżolta rapidament.
      Artikolu 5
      Emendi
      1.   Fejn ikun meħtieġ li jiġu emendati d-dispożizzjonijiet tad-Deċiżjoni 2008/615/ĠAI imsemmija fl-Artikolu 1(1), u/jew id-dispożizzjonijiet tad-Deċiżjoni 2008/616/ĠAI inkluż l-Anness tagħha, imsemmija fl-Artikolu 1(2), u fejn l-emenda tkun applikabbli għalihom, l-Unjoni Ewropea għandha tinforma mill-aktar fis possibbli lill-Islanda u lin-Norveġja u tilqa' kwalunkwe kumment eventwali tagħhom.
      2.   L-Islanda u n-Norveġja għandhom jiġu notifikati bi kwalunkwe emenda tad-dispożizzjonijiet tad-Deċiżjoni 2008/615/ĠAI imsemmija fl-Artikolu 1(1), u bi kwalunkwe emenda tad-dispożizzjonijiet tad-Deċiżjoni 2008/616/ĠAI inkluż l-Anness tagħha, imsemmija fl-Artikolu 1(2), mid-depożitarju hekk kif tiġi adottata l-emenda.
      L-Islanda u n-Norveġja għandhom jiddeċiedu indipendentement jekk jaċċettawx il-kontenut tal-emenda u jekk jimplimentawhiex fis-sistema ġuridika interna tagħhom. Dawn id-deċiżjonijiet għandhom jiġu notifikati lid-depożitarju fi żmien tliet xhur tan-notifika.
      3.   Jekk il-kontenut tal-emenda ma jistax jorbot lill-Islanda jew lin-Norveġja għajr wara li jiġu sodisfatti esiġenzi kostituzzjonali, l-Islanda jew in-Norveġja għandha tinforma lid-depożitarju b'dan waqt in-notifika. L-Islanda u n-Norveġja għandhom jinformaw mingħajr dewmien u bil-miktub lid-depożitarju, u sa mhux aktar tard minn sitt xhur wara n-notifika, dwar is-sodisfazzjon tal-esiġenzi kostituzzjonali kollha. Mid-data ffissata għad-dħul fis-seħħ tal-emenda fir-rigward tal-Islanda u n-Norveġja u sa meta ssir in-notifika dwar is-sodisfazzjon tal-esiġenzi kostituzzjonali, l-Islanda u n-Norveġja għandhom japplikaw il-kontenut tal-att jew id-dispożizzjoni in kwistjoni, provviżorjament u safejn ikun possibbli.
      4.   Jekk l-Islanda jew in-Norveġja, jew it-tnejn li huma, ma jaċċettawx l-emenda, dan il-Ftehim għandu jiġi sospiż mid-data prevista għall-implimentazzjoni tagħha mill-Istati Membri, għal perijodu ta’ sitt xhur fir-rigward tal-Istat jew Stati li ma aċċettawx l-emenda. Għandha tissejjaħ laqgħa tal-Partijiet Kontraenti sabiex tiġi eżaminata kull possibbiltà biex il-Ftehim ikun jista' jibqa' jiffunzjona, jekk meħtieġ billi tiġi kkunsidrata ekwivalenza tal-leġislazzjonijiet. Is-sospensjoni għandha tintemm hekk kif l-Istat jew l-Istati kkonċernati jinnotifikaw l-aċċettazzjoni tagħhom tal-emenda jew jekk il-Partijiet Kontraenti jiddeċiedu bejniethom li jerġgħu japplikaw dan il-Ftehim.
      5.   Jekk, ladarba jkun skada l-perijodu ta’ sospensjoni ta’ sitt xhur, il-Partijiet Kontraenti ma jkunux aċċettaw li jerġgħu japplikawh, dan il-Ftehim għandu jieqaf milli japplika għall-Istat li ma jkunx aċċetta l-emenda.
      6.   Il-paragrafi 4 u 5 ma japplikawx għall-emendi tal-Kapitoli 3, 4 u 5 tad-Deċiżjoni tal-Kunsill 2008/615/ĠAI jew tal-Artikolu 17 tad-Deċiżjoni 2008/616/ĠAI, li l-Islanda jew in-Norveġja jew it-tnejn li huma, ikunu indikaw lid-depożitarju li ma jistgħux jaċċetawhom u r-raġunijiet għal dan. F'dan il-każ, u mingħajr preġudizzju għall-Artikolu 10, il-kontenut tad-dispożizzjonijiet rilevanti fil-verżjoni tagħhom ta’ qabel ġew emendati, ikompli japplika bl-Istat jew l-Istati li jkunu pproċedew bl-emenda.
      Artikolu 6
      Reviżjoni
      Il-Partijiet Kontraenti jaqblu li jwettqu reviżjoni komuni ta’ dan il-Ftehim sa mhux aktar tard minn ħames snin wara d-dħul fis-seħħ tiegħu. Ir-reviżjoni għandha tindirizza, b'mod partikolari, l-implimentazzjoni prattika, l-interpretazzjoni u l-iżvilupp tal-Ftehim u għandha tinkludi wkoll kwistjonijiet bħall-konsegwenzi tal-iżvilupp tal-Unjoni Ewropea rigward is-suġġett ta’ dan il-Ftehim.
      Artikolu 7
      Relazzjoni ma’ strumenti oħra
      1.   L-Islanda u n-Norveġja jistgħu jkomplu japplikaw kull ftehim jew arranġamenti bilaterali jew multilaterali dwar koperazzjoni transkonfinali ma’ Stati Membri li jkunu fis-seħħ fid-data li fiha jiġi adottat dan il-Ftehim safejn tali ftehim jew dawn l-arranġamenti ma jkunux inkompatibbli mal-objettivi ta’ dan il-Ftehim. L-Islanda u n-Norveġja għandhom jinnotifikaw lid-depożitarju bi kwalunkwe tali ftehim jew arranġament li ser ikomplu japplikaw.
      2.   L-Islanda u n-Norveġja jistgħu jikkonkludu jew idaħħlu fis-seħħ kull ftehim jew arranġamenti bilaterali jew multilaterali addizzjonali dwar koperazzjoni transkonfinali ma’ Stati Membri wara li jkun daħal fis-seħħ dan il-Ftehim safejn tali ftehim jew dawn l-arranġamenti jipprevedu l-estensjoni jew l-allargament tal-objettivi ta’ dan il-Ftehim. L-Islanda u n-Norveġja għandhom jinnotifikaw lid-depożitarju bi kwalunkwe ftehim jew arranġament ġdid fi żmien tliet xhur mill-iffirmar tiegħu jew, fil-każ ta’ strumenti li ġew iffirmati qabel id-dħul fis-seħħ tal-Ftehim, fi żmien tliet xhur mid-dħul fis-seħħ tagħhom.
      3.   Kull ftehim jew l-arranġamenti msemmijin fil-paragrafi 1 u 2 ma jistgħux jinċidu fuq ir-relazzjonijiet ma’ Stati li mhumiex Parti għalihom.
      4.   Dan il-Ftehim għandu jkun mingħajr preġudizzju għal kull ftehim eżistenti dwar l-assistenza legali jew ir-rikonoxximent reċiproku ta’ sentenzi tal-qrati.
      Artikolu 8
      Notifiki, dikjarazzjonijiet u dħul fis-seħħ
      1.   Il-Partijiet Kontraenti għandhom jinnotifikaw lil xulxin bit-tlestija tal-proċeduri meħtieġa biex jesprimu l-kunsens tagħhom li jintrabtu b'dan il-Ftehim.
      2.   L-Unjoni Ewropea tista' tagħti l-kunsens tagħha li tkun marbuta b'dan il-Ftehim anke jekk id-deċiżjonijiet previsti fl-Artikolu 25(2) tad-Deċiżjoni tal-Kunsill 2008/615/ĠAI ma jkunux għadhom ittieħdu mill-Istati Membri kollha li għalihom tapplika din id-dispożizzjoni.
      3.   L-Artikolu 5(1) u (2) japplika provviżorjament mid-data tal-iffirmar ta’ dan il-Ftehim.
      4.   Il-perijodu ta’ tliet xhur previst fl-aħħar sentenza tal-Artikolu 5(2) dwar emendi li jsiru wara l-iffirmar ta’ dan il-Ftehim iżda qabel id-dħul fis-seħħ tiegħu, jibda jgħodd mill-jum tad-dħul fis-seħħ ta’ dan il-Ftehim.
      5.   Meta jagħtu n-notifika tagħhom skont il-paragrafu 1 jew, jekk hekk previst, fi kwalunkwe ħin ieħor, l-Islanda u n-Norveġja għandhom jagħmlu d-dikjarazzjonijiet previsti minn dan il-Ftehim.
      6.   Dan il-Ftehim għandu jidħol fis-seħħ bejn l-Unjoni Ewropea u l-Islanda fl-ewwel jum tat-tielet xahar wara l-jum li fih is-Segretarju Ġenrali tal-Kunsill tal-Unjoni Ewropea jistabbilixxi li jkunu twettqu r-rekwiżiti formali kollha rigward l-espressjoni tal-kunsens mill-Unjoni Ewropea u l-Islanda, jew f'isimhom, li jintrabtu mill-Ftehim.
      7.   Dan il-Ftehim għandu jidħol fis-seħħ bejn l-Unjoni Ewropea u n-Norveġja fl-ewwel jum tat-tielet xahar wara l-jum li fih is-Segretarju Ġenrali tal-Kunsill tal-Unjoni Ewropea jistabbilixxi li jkunu twettqu r-rekwiżiti formali kollha rigward l-espressjoni tal-kunsens mill-Unjoni Ewropea u n-Norveġja, jew f'isimhom, li jintrabtu mill-Ftehim.
      8.   Mad-dħul fis-seħħ ta’ dan il-Ftehim fl-Unjoni Ewropea u l-Islanda u fl-Unjoni Ewropea u n-Norveġja, huwa jidħol ukoll fis-seħħ bejn l-Islanda u n-Norveġja.
      9.   L-għoti ta’ data personali taħt dan il-Ftehim ma jistax iseħħ sakemm id-dispożizzjonijiet tal-Kapitolu 6 tad-Deċiżjoni 2008/615/ĠAI ma jiġux implimentati fil-liġijiet nazzjonali tal-Istati involuti f'tali għoti.
      10.   Bil-ħsieb li jiġi vverifikat jekk dan hux il-każ tal-Islanda u n-Norveġja, għandha ssir żjara ta’ evalwazzjoni u jitwettqu serje ta’ testijiet f'konformità mal-kondizzjonijiet u l-arranġamenti maqbulin ma’ dawn l-Istati u li huma identiċi għal dawk li l-Istati Membri huma suġġetti għalihom bl-applikazzjoni tal-Kapitolu 4 tal-Anness għad-Deċiżjoni 2008/616/ĠAI.
      Abbażi ta’ rapport ta’ evalwazzjoni globali, il-Kunsill, filwaqt li jaġixxi unanimament, għandu jiddetermina d-data/i minn meta l-Istati Membri jkunu jistgħu jibagħtu d-data personali tagħhom lill-Islanda u lin-Norveġja f'konformità ma’ dan il-Ftehim.
      Artikolu 9
      Adeżjoni
      L-adeżjoni ta’ Stati Membri ġodda mal-Unjoni Ewropea għandha toħloq drittijiet u obbligi taħt dan il-Ftehim bejn dawk l-Istati Membri l-ġodda u l-Islanda u n-Norveġja.
      Artikolu 10
      Terminazzjoni
      1.   Dan il-Ftehim jista' jiġi terminat fi kwalunkwe mument minn waħda mill-Partijiet Kontraenti. Fil-każ tat-tmiem mill-Islanda jew in-Norveġja, dan il-Ftehim għandu jibqa' fis-seħħ bejn l-Unjoni Ewropea u l-Istat li għalih ma jkunx ġie terminat. Fil-każ ta’ terminazzjoni mill-Unjoni Ewropea, il-Ftehim m'għandux jibqa' japplika.
      2.   It-terminazzjoni ta’ dan il-Ftehim taħt il-paragrafu 1 għandha sseħħ b'effett sitt xhur wara li tkun ġiet ddepożitata n-notifika tat-terminazzjoni.
      Artikolu 11
      Depożitarju
      1.   Is-Segretarjat Ġenerali tal-Kunsill tal-Unjoni Ewropea għandu jaġixxi bħala d-depożitarju ta’ dan il-Ftehim.
      2.   Id-depożitarju għandu jippubblika l-informazzjoni dwar kwalunkwe notifika li ssir rigward dan il-Ftehim.

         Magħmul fi Stokkolma fis-26 Novembru 2009 u fi Brussell, fit-30 Novembru 2009 f'eżemplari uniku bil-lingwa Bulgara, Ċeka, Daniża, Estona, Finlandiża, Franċiża, Ġermaniża, Griega, Ingliża, Islandiża, Latvjana, Litwana, Maltija, Norveġiża, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana u Ungeriża, b'kull verżjoni ugwalment awtentika.

            За Европейския съюз
            Por la Unión Europea
            Za Evropskou unii
            For den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Thar ceann an Aontais Eorpaigh
            Per l'Unione europea
            Eiropas Savienības vārdā
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            På Europeiska unionens vägnar
            Fyrir hönd Evrópusambandsins
            For Den europeiske union

            За Република Исландия
            Por la República de Islandia
            Za Islandskou republiku
            For Republikken Island
            Für die Republik Island
            Islandi Vabariigi nimel
            Για την Δημοκρατία της Ισλανδίας
            For the Republic of Iceland
            Pour la République d'Islande
            Thar ceann Phoblacht na hĺoslainne
            Per la Repubblica d'Islanda
            Islandes Republikas vārdā
            Islandijos Respublikos vardu
            Az Izlandi Köztársaság részéről
            Għar-Repubblika ta' l-Islanda
            Voor de Republiek Ijsland
            W imieniu Republiki Islandii
            Pela República da Islândia
            Pentru Republica Islanda
            za Islandskú republiku
            Za Republiko Islandijo
            Islannin tasavallan puolesta
            På Republiken Islands vägnar
            Fyrir hönd lýðveldisins Íslands
            For Republikken Island

            За Кралство Норвегия
            Por el Reino de Noruega
            Za Norské království
            For Kongeriget Norge
            Für das Königreich Norwegen
            Norra Kuningriigi nimel
            Για το Βασίλειο της Νορβηγίας
            For the Kingdom of Norway
            Pour le Royaume de Norvège
            Thar ceann Ríocht na hIorua
            Per il Regno di Norvegia
            Norvēģijas Karalistes vārdā
            Norvegijos Karalystės vardu
            A Norvég Királyság részéről
            Għar-Renju tan-Norvegia
            Voor het Koninkrijk Noorwegen
            W imieniu Królestwa Norwegii
            Pelo Reino da Noruega
            Pentru Regatul Novegiei
            Za Nórske kráľovstvo
            Za Kraljevino Norveško
            Norjan kuningaskunnan puolesta
            På Konungariket Norges vägnar
            Fyrir hönd Konungsríkisins Noregs
            For Kongeriket Norge

         (1)  ĠU L 386, 29.12.2006, p. 89.

         DIKJARAZZJONI LI GĦANDHA TIĠI ADOTTATA META JIĠI FFIRMAT IL-FTEHIM NO/IS
         L-Unjoni Ewropea u l-Islanda u n-Norveġja, firmatarji tal-Ftehim dwar l-applikazzjoni ta’ ċerti dispożizzjonijiet tad-Deċiżjoni tal-Kunsill 2008/615/ĠAI dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali, u tad-Deċiżjoni tal-Kunsill 2008/616/ĠAI dwar l-implimentazzjoni tad-Deċiżjoni 2008/615/ĠAI dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali, kif ukoll tal-Anness tagħha, (“il-Ftehim”),
         jiddikjaraw:

                     L-implimentazzjoni ta' skambji ta' data dwar profili DNA, marki dattiloskopiċi u reġistrazzjonijiet ta' vetturi, teħtieġ li l-Islanda u n-Norveġja jistabbilixxu konnessjonijiet bilaterali għal kull waħda minn dawn il-kategoriji ma' kull wieħed mill-Istati Membri.

                     Sabiex dan jiġi ffaċilitat, l-Islanda u n-Norveġja għandhom jingħataw id-dokumenti disponibbli kollha, software speċifiku u lista ta' kuntatti utli.

                     L-Islanda u n-Norveġja jistgħu jibbenefikaw minn sħubija informali mal-Istati Membri li diġà implimentaw tali skambji, bil-ħsieb li jikkondividu esperjenzi miksubin u hekk jiksbu assistenza prattika u teknika.

                     Il-modalitajiet ta' sħubiji bħal dawn huma suġġetti għal ftehim dirett bejn l-Istati kkonċernati.

                     L-esperti Islandiżi u Norveġiżi jistgħu f'kull mument jidħlu f'kuntatt mal-Presidenza tal-Kunsill, u/jew mal-Kummissjoni u/jew ma' esperti rikonoxxuti fl-oqsma li dwarhom huma jixtiequ jiksbu informazzjoni, kjarifika jew tip ieħor ta' assistenza.

                     Bl-istess mod il-Kummissjoni tista' wkoll tavviċina lill-Islanda u lin-Norveġja, meta tkun qed tħejji proposti jew komunikazzjonijiet li għalihom hi tkun f'kuntatt mal-Istati Membri.

                     L-esperti Islandiżi u Norveġiżi jistgħu jiġu mistednin jieħdu sehem fil-laqgħat ta' grupp ad hoc li fih l-esperti tal-Istati Membri jiddiskutu aspetti tekniċi differenti tal-iskambji ta' data dwar profili DNA, marki dattiloskopiċi jew reġistrazzjonijiet ta' vetturi, li jirriżultaw direttament mill-applikazzjoni, mill-Islanda u/jew in-Norveġja, tad-Deċiżjonijiet tal-Kunsill imsemmijin hawn fuq.


title: Deċiżjoni (UE) 2016/244 tal-Bank Ċentrali Ewropew tat-18 ta' Diċembru 2015 li temenda d-Deċiżjoni BĊE/2010/10 dwar nuqqas ta' konformità mar-rekwiżiti għar-rappurtar tal-istatistika (BĊE/2015/50)

text:
                  20.2.2016

                  MT

                  Il-Ġurnal Uffiċjali tal-Unjoni Ewropea

                  L 45/13

            DEĊIŻJONI (UE) 2016/244 TAL-BANK ĊENTRALI EWROPEW
      tat-18 ta' Diċembru 2015
      li temenda d-Deċiżjoni BĊE/2010/10 dwar nuqqas ta' konformità mar-rekwiżiti għar-rappurtar tal-istatistika (BĊE/2015/50)
      IL-KUNSILL GOVERNATTIV TAL-BANK ĊENTRALI EWROPEW,
      Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b'mod partikolari l-Artikoli 5.1 u 34.1 tiegħu,
      Wara li kkunsidra r-Regolament tal-Kunsill (KE) Nru 2533/98 tat-23 ta' Novembru 1998 dwar il-ġbir ta' tagħrif statistiku mill-Bank Ċentrali Ewropew (1), u b'mod partikolari l-Artikolu 7 tiegħu,
      Wara li kkunsidra r-Regolament tal-Kunsill (KE) Nru 2532/98 tat-23 ta' Novembru 1998, dwar il-poteri tal-Bank Ċentrali Ewropew li jimponi sanzjonijiet (2), u partikolarment l-Artikolu 6(2) tiegħu,
      Wara li kkunsidra r-Regolament tal-Bank Ċentrali Ewropew (KE) Nru 2157/1999 tat-23 ta' Settembru 1999 dwar il-poteri tal-Bank Ċentrali Ewropew li jimponi sanzjonijiet (BĊE/1999/4) (3),
      Billi:

                  (1)

                  Jeħtieġ li d-Deċiżjoni BĊE/2010/10 (4) tiġi allinjata mal-emendi għar-Regolament (UE) Nru 1071/2013 tal-Bank Ċentrali Ewropew (BĊE/2013/33) (5) u għar-Regolament (UE) Nru 1072/2013 tal-Banek Ċentrali Ewropew (BĊE/2013/34) (6).

                  (2)

                  Barra minn hekk, il-proċedura għall-ġbir ta' informazzjoni dwar ksur u l-impożizzjoni ta' sanzjonijiet stipulata fid-Deċiżjoni BĊE/2010/10 għandha tapplika wkoll għal każijiet ta' nuqqas ta' konformità taħt ir-Regolament (UE) Nru 1073/2013 tal-Bank Ċentrali Ewropew (BĊE/2013/38) (7), ir-Regolament (UE) Nru 1074/2013 tal-Bank Ċentrali Ewropew (BĊE/2013/39) (8) u r-Regolament (UE) Nru 1075/2013 tal-Bank Ċentrali Ewropew (BĊE/2013/40) (9) peress li rriżulta li hija għodda effettiva biex jiġi indirizzat in-nuqqas ta' konformità mar-rekwiżiti ta' rapportar tal-istatistika, li jista' jseħħ ukoll fil-kuntest ta' dawk ir-regolamenti,

            ADOTTA DIN ID-DEĊIŻJONI:
      Artikolu 1
      Id-Deċizjoni BĊE/2010/10 hija emendata kif ġej:

                  1.

                  fl-Artikolu 1, il-punt 2 huwa ssostitwit b'dan li ġej:

                              “2.

                              ‘istituzzjoni finanzjarja monetarja’ (IFM) għandha l-istess tifsira bħal fl-Artikolu 1 tar-Regolament (UE) Nru 1071/2013 tal-Bank Ċentrali Ewropew (BĊE/2013/33) (*);

                     (*)  Ir-Regolament (UE) Nru 1071/2013 tal-Bank Ċentrali Ewropew tal-24 ta' Settembru 2013 dwar il-karta tal-bilanċ tas-settur tal-istituzzjonijiet finanzjarji monetarji (BĊE/2013/33) (ĠU L 297, 7.11.2013, p. 1).”;"

                  2.

                  fl-Artikolu 1 qed tiżdied id-definizzjoni li ġejja:

                              “7.

                              ‘fond ta' investiment’ (FI) għandha l-istess tifsira bħal fl-Artikolu 1 tar-Regolament (UE) Nru 1073/2013 tal-Bank Ċentrali Ewropew (BĊE/2013/38) (**);

                     (**)  Ir-Regolament (UE) Nru 1073/2013 tal-Bank Ċentrali Ewropew tat-18 ta' Ottubru 2013 dwar statistika dwar l-attiv u l-passiv ta' fondi ta' investiment (BĊE/2013/38) (ĠU L 297, 7.11.2013, p. 73).”;"

                  3.

                  fl-Artikolu 1 qed tiżdied id-definizzjoni li ġejja:

                              “8.

                              ‘istituzzjoni ġiro tal-uffiċċji tal-posta’ (POGI) għandha l-istess tifsira bħal fl-Artikolu 1 tar-Regolament (UE) Nru 1074/2013 tal-Bank Ċentrali Ewropew (BĊE/2013/39) (***);

                     (***)  Ir-Regolament tal-Bank Ċentrali Ewropew (UE) Nru 1074/2013 tat-18 ta' Ottubru 2013 dwar obbligi ta' rapportar statistiku għal istituzzjonijiet ġiro tal-uffiċċji tal-posta li jirċievu depożiti mingħand residenti fiż-żona tal-euro li mhumiex istituzzjonijiet finanzjarji monetarji (BĊE/2013/39) (ĠU L 297, 7.11.2013, p. 94).”;"

                  4.

                  fl-Artikolu 1 qed tiżdied id-definizzjoni li ġejja:

                              “9.

                              ‘korporazzjonijiet vetturi finanzjarji involuti fi tranżazzjonijiet ta' titolizzazzjoni’ (FVC) għandha l-istess tifsira bħal fl-Artikolu 1 tar-Regolament (UE) Nru 1075/2013 tal-Bank Ċentrali Ewropew (BĊE/2013/40) (****);

                     (****)  Ir-Regolament (UE) Nru 1075/2013 tal-Bank Ċentrali Ewropew tat-18 ta' Ottubru 2013 dwar statistika fuq l-attiv u l-passiv ta' korporazzjonijiet finanzjarji vettura involuti fi tranżazzjonijiet ta' titolizzazzjoni (BĊE/2013/40) (ĠU L 297, 7.11.2013, p. 107).”;"

                  5.

                  fl-Artikolu 2, il-paragrafu 1 huwa ssostitwit b'li ġej:
                  “1.   Il-BĊE u l-BĊNi għandhom jimmonitorjaw il-konformità tal-aġenti li jirrapportaw mal-istandards minimi meħtieġa biex jissodisfaw l-obbligi ta' rapportar tagħhom, kif stipulat fl-Anness IV tar-Regolament (UE) Nru 1071/2013 (BĊE/2013/33), l-Anness II tar-Regolament (UE) Nru 1072/2013 tal-Bank Ċentrali Ewropew (BĊE/2013/34) (*****), l-Anness IV tar-Regolament (UE) Nru 1073/2013 (BĊE/2013/38), l-Anness III tar-Regolament (UE) Nru 1075/2013 (BĊE/2013/40), l-Anness III għar-Regolament (UE) Nru 1074/2013 (BĊE/2013/39), u l-Anness III tar-Regolament (UE) Nru 1075/2013 (BĊE/2013/40). F'każ ta' nonkonformità, il-BĊE u l-BĊN kompetenti jistgħu jiddeċiedu li jwettqu fażi ta' valutazzjoni u/jew jibdew proċedura ta' ksur kif imsemmi fl-Artikolu 3(1) u (2). Wara proċedura ta' ksur, il-BĊE jista' jimponi sanzjonijiet skont l-Artikolu 7 tar-Regolament (KE) Nru 2533/98.

                     (*****)  Ir-Regolament (UE) Nru 1072/2013 tal-Bank Ċentrali Ewropew tal-24 ta' Settembru 2013 dwar statistika fuq rati ta' imgħax applikati minn istituzzjonijiet finanzjarji monetarji (BĊE/2013/34) (ĠU L 297, 7.11.2013, p. 51)”."

            Artikolu 2
      Dħul fis-seħħ
      Din id-Deċiżjoni għandha tidħol fis-seħħ fl-1 ta' Lulju 2016. Għandha tapplika mill-perjodu ta' referenza Ġunju 2016 għar-rekwiżiti tar-rappurtar ta' kull xahar u annwali, u mit-tieni trimestru tal-2016 għar-rekwiżiti tar-rappurtar trimestrali.

         Magħmul fi Frankfurt am Main, it-18 ta' Diċembru 2015.

               Il-President tal-BĊE

            Mario DRAGHI

         (1)  ĠU L 318, 27.11.1998, p. 8.

         (2)  ĠU L 318, 27.11.1998, p. 4.

         (3)  ĠU L 264, 12.10.1999, p. 21.

         (4)  Id-Deċiżjoni BĊE/2010/10 tad-19 ta' Awwissu 2010 dwar nuqqas ta' konformità mar-rekwiżiti għar-rappurtar tal-istatistika, (ĠU L 226, 28.8.2010, p. 48).

         (5)  Ir-Regolament (UE) Nru 1071/2013 tal-Bank Ċentrali Ewropew tal-24 ta' Settembru 2013 dwar il-karta tal-bilanċ tas-settur tal-istituzzjonijiet finanzjarji monetarji (BĊE/2013/33) (ĠU L 297, 7.11.2013, p. 1).

         (6)  Ir-Regolament (UE) Nru 1072/2013 tal-Bank Ċentrali Ewropew tal-24 ta' Settembru 2013 dwar statistika fuq rati ta' imgħax applikati minn istituzzjonijiet finanzjarji monetarji (BĊE/2013/34) (ĠU L 297, 7.11.2013, p. 51).

         (7)  Ir-Regolament (UE) Nru 1073/2013 tal-Bank Ċentrali Ewropew tat-18 ta' Ottubru 2013 dwar statistika dwar l-attiv u l-passiv ta' fondi ta' investiment (BĊE/2013/38) (ĠU L 297, 7.11.2013, p. 73).

         (8)  Ir-Regolament tal-Bank Ċentrali Ewropew (UE) Nru 1074/2013 tat-18 ta' Ottubru 2013 dwar obbligi ta' rapportar statistiku għal istituzzjonijiet ġiro tal-uffiċċji tal-posta li jirċievu depożiti mingħand residenti fiż-żona tal-euro li mhumiex istituzzjonijiet finanzjarji monetarji (BĊE/2013/39) (ĠU L 297, 7.11.2013, p. 94).

         (9)  Ir-Regolament (UE) Nru 1075/2013 tal-Bank Ċentrali Ewropew tat-18 ta' Ottubru 2013 dwar statistika fuq l-attiv u l-passiv ta' korporazzjonijiet finanzjarji vettura involuti fi tranżazzjonijiet ta' titolizzazzjoni (BĊE/2013/40) (ĠU L 297, 7.11.2013, p. 107).


title: Deċiżjoni tal-Kumitat Politiku u ta' Sigurtà (PESK) 2017/1802 tat-28 ta' Settembru 2017 dwar il-ħatra tal-Kap tal-Missjoni tal-Pulizija tal-Unjoni Ewropea għat-Territorji Palestinjani (EUPOL COPPS) (EUPOL COPPS/1/2017)

text:
               7.10.2017

               MT

               Il-Ġurnal Uffiċjali tal-Unjoni Ewropea

               L 259/20

         DEĊIŻJONI TAL-KUMITAT POLITIKU U TA' SIGURTÀ (PESK) 2017/1802
   tat-28 ta' Settembru 2017
   dwar il-ħatra tal-Kap tal-Missjoni tal-Pulizija tal-Unjoni Ewropea għat-Territorji Palestinjani (EUPOL COPPS) (EUPOL COPPS/1/2017)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea u b'mod partikolari t-tielet paragrafu tal-Artikolu 38 tiegħu,
   Wara li kkunsidra d-Deċiżjoni tal-Kunsill 2013/354/PESK tat-3 ta' Lulju 2013 dwar il-Missjoni tal-Pulizija tal-Unjoni Ewropea għat-Territorji Palestinjani (EUPOL COPPS) (1),u b'mod partikolari l-Artikolu 9(1) tagħha,
   Billi:

               (1)

               Skont l-Artikolu 9(1) tad-Deċiżjoni 2013/354/PESK, il-Kumitat Politiku u ta' Sigurtà (KPS) huwa awtorizzat, f'konformità mat-tielet paragrafu tal-Artikolu 38 tat-Trattat, li jieħu d-deċiżjonijiet rilevanti bil-għan li jeżerċita l-kontroll politiku u d-direzzjoni strateġika tal-Missjoni tal-Pulizija tal-Unjoni Ewropea għat-Territorji Palestinjani (EUPOL COPPS), inkluż id-deċiżjoni li jinħatar Kap tal-Missjoni.

               (2)

               Fis-17 ta' Frar 2015, il-KPS adotta d-Deċiżjoni EUPOL COPPS/1/2015 (2), li taħtar is-Sur Rodolphe MAUGET bħala Kap tal-Missjoni EUPOL COPPS mis-16 ta' Frar 2015 sat-30 ta' Ġunju 2015.

               (3)

               Il-mandat tas-Sur Rodolphe MAUGET bħala Kap tal-Missjoni EUPOL COPPS ġie estiż diversi drabi, l-aktar reċentement permezz tad-Deċiżjoni tal-KPS EUPOL COPPS/1/2016 (3), li estendiet il-mandat tiegħu bħala Kap tal-Missjoni EUPOL COPPS sat-30 ta' Ġunju 2017.

               (4)

               Fit-22 ta' Settembru 2017, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà ppropona l-ħatra tas-Sur Kauko AALTOMAA bħala Kap tal-Missjoni EUPOL COPPS mill-1 ta' Ottubru 2017 sat-30 ta' Ġunju 2018,

         ADOTTA DIN ID-DEĊIŻJONI:
   Artikolu 1
   Is-Sur Kauko AALTOMAA huwa b'dan maħtur Kap tal-Missjoni tal-Pulizija tal-Unjoni Ewropea għat-Territorji Palestinjani (EUPOL COPPS) mill-1 ta' Ottubru 2017 sat-30 ta' Ġunju 2018.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-28 ta' Settembru 2017.

            Għall-Kumitat Politiku u ta' Sigurtà

            Il-President

         W. STEVENS

      (1)  ĠU L 185, 4.7.2013, p. 12.

      (2)  Id-Deċiżjoni tal-Kumitat Politiku u ta' Sigurtà (PESK) 2015/381 tas-17 ta' Frar 2015 dwar il-ħatra tal-Kap tal-Missjoni tal-Pulizija tal-Unjoni Ewropea fit-Territorji Palestinjani (EUPOL COPPS) (EUPOL COPPS/1/2015) (ĠU L 64, 7.3.2015, p. 37).

      (3)  Id-Deċiżjoni tal-Kumitat Politiku u ta' Sigurtà (PESK) 2016/1193 tat-12 ta' Lulju 2016 li testendi l-mandat tal-Kap tal-Missjoni tal-Pulizija tal-Unjoni Ewropea għat-Territorji Palestinjani (EUPOL COPPS) (EUPOL COPPS/1/2016) (ĠU L 197, 22.7.2016, p. 1).


title: 2012/537/UE: Deċiżjoni tal-Parlament Ewropew u tal-Kunsill tat- 12 ta’ Settembru 2012 dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehim Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2011/008 DK/Odense Steel Shipyard mid-Danimarka)

text:
               4.10.2012

               MT

               Il-Ġurnal Uffiċjali tal-Unjoni Ewropea

               L 269/8

         DEĊIŻJONI TAL-PARLAMENT EWROPEW U TAL-KUNSILL
   tat-12 ta’ Settembru 2012
   dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2011/008 DK/Odense Steel Shipyard mid-Danimarka)
   (2012/537/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b'mod partikulari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b'mod partikulari l-Artikolu 12(3) tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (FEG) twaqqaf biex jipprovdi appoġġ addizzjonali lill-ħaddiema li ngħataw is-sensja minħabba bidliet strutturali kbar fix-xejriet kummerċjali dinjija b'riżultat tal-globalizzazzjoni u biex dawn jiġu megħjuna fir-reintegrazzjoni tagħhom fis-suq tax-xogħol.

               (2)

               L-ambitu tal-FEG twessa' għal applikazzjonijiet imressqa mill-1 ta’ Mejju 2009 sat-30 ta’ Diċembru 2011, biex jinkludi appoġġ lill-ħaddiema li ngħataw is-sensja b'riżultat dirett tal-kriżi finanzjarja u ekonomika globali.

               (3)

               Il-Ftehim Interistituzzjonali tas-17 ta Mejju 2006 jippermetti l-mobilizzazzjoni tal-FEG sal-limitu massimu annwali ta’ EUR 500 miljun.

               (4)

               Id-Danimarka ressqet applikazzjoni fit-28 ta’ Ottubru 2011 għall-mobilizzazzjoni tal-FEG, fir-rigward tas-sensji fl-impriża Odense Steel Shipyard u ssupplimentatha b'informazzjoni addizzjonali sat-8 ta’ Marzu 2012. Din l-applikazzjoni hi konformi mar-rekwiżiti biex jiġu determinati l-kontribuzzjonijiet finanzjarji kif stipulat fl-Artikolu 10 tar-Regolament (KE) Nru 1927/2006. Il-Kummissjoni għalhekk, tipproponi li jiġi mmobilizzat l-ammont ta’ EUR 6 455 104.

               (5)

               Il-FEG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa mid-Danimarka.

         JIDDEĊIEDU:
   Artikolu 1
   Fil-qafas tal-baġit ġenerali tal-Unjoni Ewropea stabbilit għas-sena finanzjarja 2012, għandha tiġi mobilizzata s-somma ta’ EUR 6 455 104 f'approprjazzjonijiet ta’ impenn u ta’ pagament taħt l-intestatura tal-Fond Ewropew ta’ Aġġustament għall-Globalizzazzjoni.
   Artikolu 2
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Strasburgu, it-12 ta’ Settembru 2012.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         A. D. MAVROYIANNIS

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: 2010/80/: Deċiżjoni tal-Kunsill Ewropew tad- 9 ta’ Frar 2010 dwar il-ħatra tal-Kummissjoni Ewropea

text:
               11.2.2010

               MT

               Il-Ġurnal Uffiċjali tal-Unjoni Ewropea

               L 38/7

         DEĊIŻJONI TAL-KUNSILL EWROPEW
   tad-9 ta’ Frar 2010
   dwar il-ħatra tal-Kummissjoni Ewropea
   (2010/80/UE)
   IL-KUNSILL EWROPEW,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 17(3), (4) u (7), it-tielet subparagrafu tiegħu,
   Billi:

               (1)

               Iċ-ċirkostanzi relatati mal-proċess ta' ratifika tat-Trattat ta' Lisbona wasslu biex il-Kummissjoni maħtura fit-22 ta' Novembru 2004 baqgħet fil-funzjoni wara l-31 ta' Ottubru 2009, sakemm jitwettaq il-proċess tal-ħatra tal-Kummissjoni l-ġdida, f'konformità mad-dispożizzjonijiet tat-Trattat dwar l-Unjoni Ewropea, kif emendati bit-Trattat ta' Lisbona.

               (2)

               Wara d-dħul fis-seħħ tat-Trattat ta' Lisbona, fl-1 ta' Diċembru 2009, il-Kunsill Ewropew, permezz tad-Deċiżjoni 2009/880/UE (1), ħatar, bl-approvazzjoni tal-President tal-Kummissjoni, lil Catherine ASHTON bħala Rappreżentant Għoli tal-Unjoni għall-Affarijiet Barranin u l-Politika ta' Sigurtà, mill-1 ta' Diċembru 2009 sat-tmiem tal-mandat tal-Kummissjoni preżenti.

               (3)

               F’konformità mal-Artikolu 17(4), tat-Trattat dwar l-Unjoni Ewropea, Kummissjoni ġdida, li tikkonsisti minn ċittadin wieħed ta' kull Stat Membru, inklużi l-President tagħha u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà, li huwa wieħed mill-Viċi Presidenti, trid tinħatar għall-perijodu taż-żmien mit-tmiem tal-mandat tal-Kummissjoni preżenti fiż-żmien tad-dħul fis-seħħ tat-Trattat ta' Lisbona sal-31 ta' Ottubru 2014.

               (4)

               Il-Kunsill Ewropew innomina lil José Manuel DURÃO BARROSO bħala l-persuna proposta lill-Parlament Ewropew bħala President tal-Kummissjoni u l-Parlament Ewropew eleġġa l-kandidat hekk propost.

               (5)

               Il-Kunsill, permezz tad-Deċiżjoni 2009/903/UE (2), adotta, bi qbil komuni mal-President elett tal-Kummissjoni, il-lista ta' persuni oħra li huwa jipproponi li jinħatru Membri tal-Kummissjoni. Fl-istess jum, permezz tad-Deċiżjoni 2009/950/UE, (3) il-Kunsill Ewropew ħatar, bl-approvazzjoni tal-President tal-Kummissjoni, lil Catherine ASHTON bħala Rappreżentant Għoli tal-Unjoni għall-Affarijiet Barranin u l-Politika ta' Sigurtà, għall-perijodu mit-tmiem tal-mandat tal-Kummissjoni preżenti sal-31 ta' Ottubru 2014.

               (6)

               Permezz tad-Deċiżjoni 2010/41/UE, Euratom (4), li tħassar u tissostitwixxi d-Deċiżjoni 2009/903/UE, il-Kunsill adotta, bi qbil komuni mal-President elett tal-Kummissjoni, lista ġdida ta' persuni oħra li huwa jipproponi li jinħatru Membri tal-Kummissjoni.

               (7)

               Permezz tal-votazzjoni li saret fid-9 ta' Frar 2010, il-Parlament Ewropew ta l-approvazzjoni tiegħu għall-ħatra tal-President, tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà u tal-membri l-oħrajn tal-Kummissjoni bħala kulleġġ.

               (8)

               Għaldaqstant huwa xieraq li jitkompla l-proċess tal-ħatra tal-Kummissjoni,

         ADOTTA DIN ID-DEĊIŻJONI:
   Artikolu 1
   B’dan qed jinħatru għall-Kummissjoni Ewropea, għall-perijodu mill-10 ta' Frar 2010 sal-31 ta' Ottubru 2014:

               —

               bħala President:
               José Manuel DURÃO BARROSO

               —

               bħala membru, Viċi-President, skont l-Artikolu 18(4), tat-Trattat dwar l-Unjoni Ewropea:
               Catherine ASHTON, Rappreżentant Għoli tal-Unjoni għall-Affarijiet Barranin u l-Politika ta' Sigurtà

               —

               bħala Membri:

                           —

                           Joaquín ALMUNIA AMANN

                           —

                           László ANDOR

                           —

                           Michel BARNIER

                           —

                           Dacian CIOLOȘ

                           —

                           John DALLI

                           —

                           Maria DAMANAKI

                           —

                           Karel DE GUCHT

                           —

                           Štefan FÜLE

                           —

                           Máire GEOGHEGAN-QUINN

                           —

                           Kristalina GEORGIEVA

                           —

                           Johannes HAHN

                           —

                           Connie HEDEGAARD

                           —

                           Siim KALLAS

                           —

                           Neelie KROES

                           —

                           Janusz LEWANDOWSKI

                           —

                           Cecilia MALMSTRÖM

                           —

                           Günther H. OETTINGER

                           —

                           Andris PIEBALGS

                           —

                           Janez POTOČNIK

                           —

                           Viviane REDING

                           —

                           Olli REHN

                           —

                           Maroš ŠEFČOVIČ

                           —

                           Algirdas Gediminas ŠEMETA

                           —

                           Antonio TAJANI

                           —

                           Androulla VASSILIOU

         Artikolu 2
   Din id-Deċiżjoni għandha tieħu effett fl-10 ta' Frar 2010.
   Artikolu 3
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, id-9 ta’ Frar 2010.

            Għall-Kunsill Ewropew

            Il-President

         H. VAN ROMPUY

      (1)  ĠU L 315, 2.12.2009, p. 49.

      (2)  ĠU L 321, 8.12.2009, p. 51.

      (3)  ĠU L 328, 15.12.2009, p. 69.

      (4)  ĠU L 20, 26.1.2010, p. 5.


title: Deċiżjoni tal-Kummissjoni tal- 25 ta' Novembru 2005 rigward l-adeżjoni tal-Komunità Ewropea għall-Enerġija Atomika mal-Konvenzjoni dwar Notifikazzjoni Bikrija ta' Inċident Nukleari

text:
5.12.2008        MT           Il-Ġurnal Uffiċjali ta’ l-Unjoni Ewropea                       499

32005D0844

30.11.2005                 IL-ĠURNAL UFFIĊJALI TA’ L-UNJONI EWROPEA                      L 314/21

                            DEĊIŻJONI TAL-KUMMISSJONI

                                  tal-25 ta' Novembru 2005

  rigward l-adeżjoni tal-Komunità Ewropea għall-Enerġija Atomika mal-Konvenzjoni
                   dwar Notifikazzjoni Bikrija ta’ Inċident Nukleari

                                     (2005/844/Euratom)

IL-KUMMISSJONI TAL-KOMUNITAJIET EWROPEJ,

Wara li kkunsidrat it-Trattat li jistabbilixxi l-Komunità Ewropea għall-Enerġija Atomika,
b’mod partikolari t-tieni paragrafu tal-Artikolu 101 tiegħu,

Wara li kkunsidrat id-Deċiżjoni tal-Kunsill tat-23 ta’ Mejju 2005 li tapprova l-konklużjoni tal-
Konvenzjoni dwar Notifikazzjoni Bikrija ta’ Inċident Nukleari,

Billi:

(1)      Erbgħa u għoxrin Stat Membru huma partijiet kontraenti għall-Konvenzjoni dwar
         Notifikazzjoni Bikrija ta’ Inċident Nukleari.

(2)      Il-Komunità Ewropea għall-Enerġija Atomika għandha tissieħeb fil-Konvenzjoni dwar
         l-Assistenza f’każ ta’ Inċident Nukleari u Emerġenza Radjoloġika.

IDDEĊIDIET SKONT KIF ĠEJ:

                                           Artikolu 1

L-adeżjoni mal-Konvenzjoni dwar Notifikazzjoni Bikrija ta’ Inċident Nukleari qed tiġi
approvata bil-preżenti f’isem il-Komunità Ewropea għall-Enerġija Atomika.

It-test tal-Konvenzjoni dwar Notifikazzjoni Bikrija ta’ Inċident Nukleari u d-dikjarazzjoni
mill-Komunità Ewropea għall-Enerġija Atomika skont id-dispożizzjonijiet tal-
Artikolu 12(5)(c) ta’ dik il-Konvenzjoni huma mehmuża ma’ din id-Deċiżjoni.

                                           Artikolu 2

L-istrument tal-adeżjoni għandu jiġi ddepożitat għand id-Direttur Ġenerali tal-Aġenzija
Internazzjonali għall-Enerġija Atomika, id-depożitarju tal-Konvenzjoni dwar l-Assistenza
 ---pagebreak--- 500            MT            Il-Ġurnal Uffiċjali ta’ l-Unjoni Ewropea             5.12.2008

f’każ ta’ Inċident Nukelari jew Emerġenza Radjoloġija, kemm jista’ jkun malajr wara l-
adozzjoni ta’ din id-Deċiżjoni fil-forma ta’ ittra ffirmata mill-Kap tad-Delegazzjoni tal-
Kummissjoni Ewropea lill-Organizzazzjonijiet Internazzjonali fi Vjenna.

Magħmula fi Brussell, 25 ta' Novembru 2005.

                                             Għall-Kummissjoni
                                             Andris PIEBALGS
                                             Membru tal-Kummissjoni


title: Deċiżjoni tal-Kunsill (PESK) 2017/299 tas-17 ta' Frar 2017 li testendi l-mandat tar-Rappreżentant Speċjali tal-Unjoni Ewropea għall-Kawkasu tan-Nofsinhar u l-kriżi fil-Georgia

text:
               21.2.2017

               MT

               Il-Ġurnal Uffiċjali tal-Unjoni Ewropea

               L 43/214

         DEĊIŻJONI TAL-KUNSILL (PESK) 2017/299
   tas-17 ta' Frar 2017
   li testendi l-mandat tar-Rappreżentant Speċjali tal-Unjoni Ewropea għall-Kawkasu tan-Nofsinhar u l-kriżi fil-Georgia
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 33 u l-Artikolu 31(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-8 ta' Lulju 2014, il-Kunsill adotta d-Deċiżjoni 2014/438/PESK (1) li taħtar lis-Sur Herbert SALBER bħala r-Rappreżentant Speċjali tal-Unjoni Ewropea (RSUE) għall-Kawkasu tan-Nofsinhar u l-kriżi fil-Georgia. Il-mandat tar-RSUE ser jiskadi fit-28 ta' Frar 2017.

               (2)

               Il-mandat tar-RSUE jenħtieġ li jiġi estiż għal perijodu ieħor ta' 16-il xahar.

               (3)

               Ir-RSUE ser jimplimenta l-mandat tiegħu fil-kuntest ta' sitwazzjoni li tista' tiddeterjora u li tista' tikkomprometti l-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJON:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Herbert SALBER bħala r-RSUE għall-Kawkasu tan-Nofsinhar u l-kriżi fil-Georgia huwa b'dan estiż sat-30 ta' Ġunju 2018. Il-Kunsill jista' jiddeċiedi li l-mandat tar-RSUE jintemm qabel, abbażi ta' valutazzjoni mill-Kumitat Politiku u ta' Sigurtà (KPS) u proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
   Artikolu 2
   Objettivi tal-politika
   Il-mandat tar-RSUE għandu jkun ibbażat fuq l-objettivi ta' politika tal-Unjoni għall-Kawkasu tan-Nofsinhar, inklużi l-objettivi stabbiliti fil-Konklużjonijiet tal-laqgħa straordinarja tal-Kunsill Ewropew li saret fi Brussell fl-1 ta' Settembru 2008 u fil-Konklużjonijiet tal-Kunsill tal-15 ta' Settembru 2008, kif ukoll dawk tas-27 ta' Frar 2012. Dawk l-objettivi jinkludu:

               (a)

               f'konformità mal-mekkaniżmi eżistenti, inklużi l-Organizzazzjoni għas-Sigurtà u Kooperazzjoni fl-Ewropa (OSKE) u l-Grupp ta' Minsk tagħha, li ssir prevenzjoni ta' konflitti fir-reġjun, li jingħata kontribut għal soluzzjoni paċifika tal-konflitti fir-reġjun, inklużi l-kriżi fil-Georgia u l-konflitt f'Nagorno-Karabakh, permezz tal-promozzjoni tar-ritorn tar-rifuġjati u tal-persuni spostati f'pajjiżhom u permezz ta' mezzi oħra adatti, u li tiġi appoġġata l-implimentazzjoni ta' tali soluzzjoni f'konformità mal-prinċipji tad-dritt internazzjonali;

               (b)

               li jkun hemm djalogu kostruttiv mal-atturi ewlenin interessati fir-rigward tar-reġjun;

               (c)

               li tiġi nkoraġġuta u appoġġata aktar il-kooperazzjoni bejn l-Armenja, l-Ażerbajġan u l-Georgia, u, kif adatt, il-pajjiżi ġirien tagħhom;

               (d)

               li jittejbu l-effettività u l-viżibbiltà tal-Unjoni fir-reġjun.

         Artikolu 3
   Mandat
   Sabiex jinkisbu l-objettivi ta' politika, il-mandat tar-RSUE għandu jkun:

               (a)

               li jiżviluppa kuntatti mal-gvernijiet, il-parlamenti, atturi politiċi ewlenin oħra, il-ġudikatura u s-soċjetà ċivili fir-reġjun;

               (b)

               li jinkoraġġixxi lill-pajjiżi fir-reġjun biex jikkooperaw dwar temi reġjonali ta' interess komuni, bħal theddid komuni għas-sigurtà, il-ġlieda kontra t-terroriżmu, it-traffikar illeċitu u l-kriminalità organizzata;

               (c)

               li jikkontribwixxi għas-soluzzjoni paċifika tal-konflitti f'konformità mal-prinċipji tad-dritt internazzjonali u jiffaċilita l-implimentazzjoni ta' tali soluzzjoni f'koordinazzjoni mill-qrib man-Nazzjonijiet Uniti, l-OSKE u l-Grupp ta' Minsk tagħha;

               (d)

               fir-rigward tal-kriżi fil-Georgia:

                           (i)

                           li jgħin fit-tħejjija tad-diskussjonijiet internazzjonali li jsiru taħt il-punt 6 tal-pjan ta' soluzzjoni tat-12 ta' Awwissu 2008 (“Diskussjoni Internazzjonali ta' Ġinevra”) u l-miżuri tiegħu ta' implimentazzjoni tat-8 ta' Settembru 2008, inkluż dwar arranġamenti għas-sigurtà u l-istabbiltà fir-reġjun, il-kwistjoni tar-refuġjati u ta' persuni spostati f'pajjiżhom, abbażi tal-prinċipji rikonoxxuti fil-livell internazzjonali, u kwalunkwe suġġett ieħor, bi qbil komuni bejn il-partijiet;

                           (ii)

                           li jgħin biex tiġi stabbilita l-pożizzjoni tal-Unjoni u jirrappreżentaha, fil-livell tar-RSUE, fid-diskussjonijiet imsemmija fil-punt (i); u

                           (iii)

                           li jiffaċilita l-implimentazzjoni tal-pjan ta' soluzzjoni tat-12 ta' Awwissu 2008 u tal-miżuri tiegħu ta' implimentazzjoni tat-8 ta' Settembru 2008;

               (e)

               li jiffaċilita l-iżvilupp u l-implimentazzjoni ta' miżuri ta' bini ta' fiduċja f'koordinazzjoni mal-kompetenza esperta tal-Istati Membri fejn disponibbli u adatt;

               (f)

               li jassisti fit-tħejjija, kif adatt, tal-kontributi tal-Unjoni għall-implimentazzjoni ta' soluzzjoni possibbli tal-konflitt;

               (g)

               li jintensifika d-djalogu tal-Unjoni mal-atturi ewlenin ikkonċernati fir-rigward tar-reġjun;

               (h)

               li jassisti lill-Unjoni fl-iżvilupp ulterjuri ta' politika komprensiva lejn il-Kawkasu tan-Nofsinhar;

               (i)

               fil-qafas tal-attivitajiet stabbiliti f'dan l-Artikolu, jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem u l-Linji Gwida tal-Unjoni dwar id-Drittijiet tal-Bniedem, b'mod partikolari fir-rigward tat-tfal u n-nisa f'żoni milquta minn konflitti, b'mod partikolari permezz tal-monitoraġġ u l-valutazzjoni tal-iżviluppi f'dan ir-rigward.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat, taħt l-awtorità tar-RGħ.
   2.   Il-KPS għandu jżomm kollegament privileġġat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi lir-RSUE gwida strateġika u direzzjoni politika fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti rilevanti tiegħu.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE għall-perijodu mill-1 ta' Marzu 2017 sat-30 ta' Ġunju 2018 għandu jkun ta' EUR 2 990 000.
   2.   In-nefqa għandha tiġi ġestita f'konformità mal-proċeduri u r-regoli applikabbli għall-baġit ġenerali tal-Unjoni.
   3.   Il-ġestjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull nefqa.
   Artikolu 6
   Formazzjoni u kompożizzjoni tat-tim
   1.   Fil-limiti tal-mandat tar-RSUE u l-mezzi finanzjarji korrispondenti li jitqiegħdu għad-dispożizzjoni, ir-RSUE għandu jkun responsabbli mill-formazzjoni ta' tim. It-tim għandu jinkludi l-kompetenza esperta rigward kwistjonijiet speċifiċi ta' politika kif jirrikjedi l-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tat-tim.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta' persunal biex jaħdem mar-RSUE. Is-salarju ta' tali persunal issekondat għandu jkun kopert mill-Istat Membru li jibagħtu, mill-istituzzjoni li tibagħtu tal-Unjoni jew mis-SEAE, rispettivament. L-esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jintbagħtu jaħdmu mar-RSUE. Il-persunal internazzjonali b'kuntratt għandu jkollu ċ-ċittadinanza ta' Stat Membru.
   3.   Il-persunal issekondat kollu għandu jibqa' taħt l-awtorità amministrattiva tal-Istat Membru li jibagħtu, tal-istituzzjoni tal-Unjoni li tibagħtu jew tas-SEAE, rispettivament, u għandu jwettaq dmirijietu u jaġixxi fl-interess tal-mandat tar-RSUE.
   4.   Il-persunal tar-RSUE għandu jiġi kollokat mad-dipartimenti rilevanti tas-SEAE jew id-delegazzjonijiet tal-Unjoni sabiex jiġu żgurati l-koerenza u l-konsistenza tal-attivitajiet rispettivi tagħhom.
   Artikolu 7
   Privileġġi u immunitajiet tar-RSUE u tal-persunal tar-RSUE
   Il-privileġġi, l-immunitajiet u l-garanziji l-oħra meħtieġa għat-twettiq u l-funzjonament mingħajr xkiel tal-missjoni tar-RSUE u tal-membri tal-persunal tar-RSUE għandhom jiġu miftehmin mal-pajjiżi ospitanti, kif adatt. L-Istati Membri u s-SEAE għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tat-tim tar-RSUE għandhom jirrispettaw il-prinċipji u l-istandards minimi ta' sigurtà stabbiliti bid-Deċiżjoni tal-Kunsill 2013/488/UE (2).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li r-RSUE jingħata aċċess għal kull informazzjoni rilevanti.
   2.   Id-delegazzjonijiet tal-Unjoni u/jew l-Istati Membri, kif adatt, għandhom jipprovdu appoġġ loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà ta' persunal skjerat barra l-Unjoni f'kapaċità operattiva taħt it-Titlu V tat-Trattat, ir-RSUE għandu jieħu l-miżuri kollha raġonevolment prattikabbli, f'konformità mal-mandat tar-RSUE u abbażi tas-sitwazzjoni tas-sigurtà fiż-żona ġeografika ta' responsabbiltà, għas-sigurtà tal-persunal kollu taħt l-awtorità diretta tar-RSUE, b'mod partikolari billi:

               (a)

               jistabbilixxi pjan ta' sigurtà speċifiku għall-missjoni bbażat fuq gwida mis-SEAE, li jinkludi miżuri ta' sigurtà fiżiċi, organizzattivi u proċedurali speċifiċi għall-missjoni, li jirregola l-ġestjoni taċ-ċaqliq mingħajr periklu tal-persunal lejn, u ġewwa, iż-żona ta' responsabbiltà kif ukoll il-ġestjoni ta' inċidenti ta' sigurtà, jinkludi pjan ta' kontinġenza u pjan ta' evakwazzjoni;

               (b)

               jiżgura li l-persunal kollu skjerat barra mill-Unjoni jkun kopert b'assigurazzjoni ta' riskju għoli, kif meħtieġ mill-kondizzjonijiet fiż-żona ta' responsabbiltà;

               (c)

               jiżgura li l-membri kollha tat-tim tar-RSUE li jiġu skjerati barra l-Unjoni, inkluż persunal ikkuntrattat lokalment, ikunu rċevew it-taħriġ adatt fir-rigward tas-sigurtà qabel jaslu, jew kif jaslu, fiż-żona ta' responsabbiltà, abbażi tal-klassifikazzjonijiet tar-riskju assenjati lil dik iż-żona mis-SEAE;

               (d)

               jiżgura li jiġu implimentati r-rakkomandazzjonijiet miftehmin kollha li jkunu saru wara valutazzjonijiet regolari ta' sigurtà, u jipprovdi lill-Kunsill, lir-RGħ u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport ta' progress u tar-rapport dwar l-implimentazzjoni tal-mandat.

         Artikolu 11
   Rapporti
   Ir-RSUE għandu regolarment jipprovdi lir-RGħ u lill-KPS rapporti bil-miktub u bil-fomm. Ir-RSUE għandu jippreżenta wkoll rapport skont il-ħtieġa lill-gruppi ta' ħidma tal-Kunsill. Ir-rapporti regolari għandhom jiġu ċċirkolati permezz tan-netwerk COREU. Ir-RSUE jista' jipprovdi rapporti lill-Kunsill Affarijiet Barranin. F'konformità mal-Artikolu 36 tat-Trattat, ir-RSUE jista' jkun involut fl-għoti ta' informazzjoni lill-Parlament Ewropew.
   Artikolu 12
   Koordinazzjoni
   1.   Ir-RSUE għandu jikkontribwixxi għall-unità, il-konsistenza u l-effettività tal-azzjoni tal-Unjoni u għandu jgħin biex jiġi żgurat li l-istrumenti kollha tal-Unjoni u l-azzjonijiet kollha tal-Istati Membri jkunu impenjati b'mod konsistenti, sabiex jinkisbu l-objettivi ta' politika tal-Unjoni. L-attivitajiet tar-RSUE għandhom jiġu kkoordinati ma' dawk tal-Kummissjoni. Ir-RSUE għandu jipprovdi aġġornamenti regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post għandu jinżamm kollegament mill-qrib mal-Kapijiet tad-delegazzjonijiet tal-Unjoni u mal-Kapijiet ta' Missjoni tal-Istati Membri, li għandhom jagħmlu kull sforz sabiex jassistu lir-RSUE fl-implimentazzjoni tal-mandat. Ir-RSUE, f'koordinazzjoni mill-qrib mal-Kap tad-Delegazzjoni tal-Unjoni għall-Georgia, għandu jipprovdi gwida politika lokali lill-Kap tal-Missjoni ta' Monitoraġġ tal-Unjoni Ewropea fil-Georgia (EUMM Georgia). Ir-RSUE u l-Kmandant tal-Operazzjonijiet Ċivili għall-EUMM Georgia għandhom jikkonsultaw ma' xulxin skont in-neċessità. Ir-RSUE għandu wkoll iżomm kollegament ma' atturi internazzjonali u reġjonali oħrajn fuq il-post.
   Artikolu 13
   Assistenza rigward pretensjonijiet
   Ir-RSUE u l-persunal tar-RSUE għandhom jassistu fil-provvediment ta' elementi bħala rispons għal kwalunkwe pretensjoni u obbligu li jirriżultaw mill-mandati tar-Rappreżentanti Speċjali għall-Unjoni Ewropea għall-Kawkasu tan-Nofsinhar u l-kriżi fil-Georgia preċedenti, u għandhom jipprovdu assistenza amministrattiva u aċċess għall-fajls rilevanti għal tali skopijiet.
   Artikolu 14
   Rieżami
   L-implimentazzjoni ta' din id-Deċiżjoni u l-konsistenza tagħha ma' kontributi oħra mill-Unjoni għar-reġjun għandhom jiġu rieżaminati regolarment. Ir-RSUE għandu jippreżenta lill-Kunsill, lir-RGħ u lill-Kummissjoni rapport dwar il-progress sat-30 ta' Settembru 2017 u rapport komprensiv dwar l-implementazzjoni tal-mandat sal-31 ta' Marzu 2018.
   Artikolu 15
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-17 ta' Frar 2017.

            Għall-Kunsill

            Il-President

         E. BARTOLO

      (1)  Deċiżjoni tal-Kunsill 2014/438/PESK tat-8 ta' Lulju 2014 li temenda u testendi l-mandat tar-Rappreżentant Speċjali tal-Unjoni Ewropea għall-Kawkasu tan-Nofsinhar u l-kriżi fil-Georgia (ĠU L 200, 9.7.2014, p. 11).

      (2)  Deċiżjoni tal-Kunsill 2013/488/UE tat-23 ta' Settembru 2013 dwar ir-regoli ta' sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: Deċiżjoni tal-Kunsill 2012/50/PESK tas- 27 ta’ Jannar 2012 li temenda d-Deċiżjoni 2011/72/PESK dwar miżuri restrittivi diretti kontra ċerti persuni u entitajiet fid-dawl tas-sitwazzjoni fit-Tuneżija

text:
               31.1.2012

               MT

               Il-Ġurnal Uffiċjali tal-Unjoni Ewropea

               L 27/11

         DEĊIŻJONI TAL-KUNSILL 2012/50/PESK
   tas-27 ta’ Jannar 2012
   li temenda d-Deċiżjoni 2011/72/PESK dwar miżuri restrittivi diretti kontra ċerti persuni u entitajiet fid-dawl tas-sitwazzjoni fit-Tuneżija
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fil-31 ta’ Jannar 2011, il-Kunsill adotta d-Deċiżjoni 2011/72/PESK (1).

               (2)

               Abbażi ta’ rieżami tad-Deċiżjoni 2011/72/PESK, il-miżuri restrittivi għandhom jiġu estiżi sal-31 ta’ Jannar 2013.

               (3)

               Id-Deċiżjoni 2011/72/PESK għandha tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   L-Artikolu 5 tad-Deċizjoni Nru 2011/72/PESK huwa sostitwit b’dan li ġej:

      “Artikolu 5
      Din id-Deċiżjoni għandha tapplika sal-31 ta’ Jannar 2013. Hi għandha tinżamm taħt rieżami kostanti. Hija tista’ tiġġedded jew tiġi emendata, kif adatt, jekk il-Kunsill iqis li l-objettivi tagħha ma jkunux intlaħqu.”.

   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-27 ta’ Jannar 2012.

            Għall-Kunsill

            Il-President

         N. WAMMEN

      (1)  ĠU L 28, 2.2.2011, p. 62.


title: 2011/591/UE: Deċiżjoni tal-Parlament Ewropew tal- 10 ta’ Mejju 2011 dwar l-għeluq tal-kontijiet tal-Aġenzija Ewropea tal-Ferroviji għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/195

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar l-għeluq tal-kontijiet tal-Aġenzija Ewropea tal-Ferroviji għas-sena finanzjarja 2009
   (2011/591/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Aġenzija Ewropea tal-Ferroviji għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea tal-Ferroviji għas-sena finanzjarja 2009, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

               —

               wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 881/2004 tal-Parlament Ewropew u tal-Kunsill tad-29 ta’ April 2004 li jistabbilixxi Aġenzija Ewropea tal-Ferroviji (Regolament tal-Aġenzija) (3), u b’mod partikulari l-Artikolu 39 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas ta’ Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0125/2011),

               1.

               Japprova l-għeluq tal-kontijiet tal-Aġenzija Ewropea tal-Ferroviji għas-sena finanzjarja 2009;

               2.

               Jagħti istruzzjonijiet lill-President tiegħu biex jgħaddi din id-Deciżjoni lid-Direttur tal-Aġenzija Ewropea tal-Ferroviji, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 103.

      (2)  ĠU L 248, 16.9.2002, p. 1.

      (3)  ĠU L 164, 30.4.2004, p. 1.

      (4)  ĠU L 357, 31.12.2002, p. 72.


title: Id-Deċiżjoni tal-Bank Centrali Ewropew ta' l- 14 ta' Diċembru, 2004 , dwar l-approvazzjoni tal-volum ta' ħruġ ta' muniti fl-2005 (BĊE/2004/19)

text:
               14.10.2005

               MT

               Il-Ġurnal Uffiċjali ta’ l-Unjoni Ewropea

               123

         ID-DEĊIŻJONI TAL-BANK CENTRALI EWROPEW
   ta' l-14 ta' Diċembru, 2004,
   dwar l-approvazzjoni tal-volum ta' ħruġ ta' muniti fl-2005
   (BĊE/2004/19)
   (2004/899/KE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat li jwaqqaf il-Komunita` Ewropeja, partikolarment l-Artikolu 106 (2),
   Billi:

               (1)

               Il-Bank Ċentrali Ewropew (BĊE) għandu d-dritt esklussiv mill-1 ta' Jannar, 1999, biex japprova l-volum ta' muniti li joħorġu l-Istati Membri li adottaw il-euro (l-Istati Membri parteċipanti).

               (2)

               L-Istati Membri parteċipanti ppreżentaw lill-BĊE għall-approvazzjoni tiegħu, kemm jistmaw li għandu jkun il-volum ta' muniti euro li se joħorġu fl-2005, flimkien ma' noti ta' spjega dwar il-metodoloġija tat-tbassir,

         IDDEĊIEDA:
   Artikolu 1
   L-approvazzjoni tal-volum ta' muniti euro li se jinħarġu fl-2005
   Il-BĊE japprova l-volum ta' muniti li l-iStati Membri parteċipanti se joħorġu fl-2005 kif deskritt fit-tabella li ġejja:

               (miljuni f'EUR)

               Il-ħruġ ta' muniti ddestinati għaċ-ċirkolazzjoni u l-ħruġ ta' muniti għall-kolletturi (mhux iddestinati għaċ-ċirkolazzjoni) fl-2005

               Il-Belġju

               178,5

               Il-Ġermanja

               680,0

               Il-Greċja

               108,8

               Spanja

               642,0

               Franza

               468,5

               L-Irlanda

               131,0

               L-Italja

               675,0

               Il-Lussemburgu

               65,0

               Il-Pajjiżi l-Baxxi

               175,0

               L-Awstrija

               185,0

               Il-Portugall

               170,0

               Il-Finlandja

               60,0

         Artikolu 2
   Dispożizzjoni Finali
   Din id-Deċiżjoni hija ndirizzata lill-iStati Membri parteċipanti.

      Magħmula fi Frankfurt am Main, fl-14 ta' Diċembru, 2004.

            Il-President tal-BĊE

         Jean-Claude TRICHET


title: Deċiżjoni tal-Kummissjoni tal- 11 ta’ Frar 2014 dwar il-jiem ta' btala għas-sena 2015 għall-Istituzzjonijiet tal-Unjoni Ewropea

text:
               15.2.2014

               MT

               Il-Ġurnal Uffiċjali tal-Unjoni Ewropea

               C 44/5

         DEĊIŻJONI TAL-KUMMISSJONI
   tal-11 ta’ Frar 2014
   dwar il-jiem ta' btala għas-sena 2015 għall-Istituzzjonijiet tal-Unjoni Ewropea
   (2014/C 44/06)

      JIEM TA' BTALA GĦAS-SENA 2015

               L-1 ta’ Jannar

               Il-Ħamis, l-Ewwel tas-Sena

               It-2 ta’ Jannar

               Il-Ġimgħa, l-għada tal-Ewwel tas-Sena

               It-2 ta’ April

               Ħamis ix-Xirka

               It-3 ta’ April

               Il-Ġimgħa l-Kbira

               Is-6 ta’ April

               It-Tnejn ta’ wara l-Għid

               L-1 ta' Mejju

               Il-Ġimgħa, Jum il-Ħaddiem

               L-14 ta' Mejju

               Il-Ħamis, Lapsi

               Il-15 ta' Mejju

               Il-Ġimgħa, l-għada ta’ Lapsi

               Il-25 ta' Mejju

               It-Tnejn, l-Għid il-Ħamsin

               Il-21 ta' Lulju

               It-Tlieta, Festa nazzjonali tal-Belġju

               It-2 ta’ Novembru

               It-Tnejn, Jum l-Erwieħ

               Mill-24 ta’ Diċembru
               sal-31 ta' Diċembru

               Il-Ħamis
               sitt ijiem ta’ tmiem is-sena
               Il-Ħamis

               TOTAL

               17-il jum

         Il-Lussemburgu: l-istess jiem bħal Brussell, għajr it-Tlieta, il-21 ta' Lulju li minfloku jidħol il-jum tat-Tlieta t-23 ta' Ġunju, il-festa nazzjonali tal-Lussemburgu.
   Ix-xogħol jerġa' jibda b'mod normali mit-Tnejn l-4 ta' Jannar 2016.
   Mingħajr preġudizzju għall-kalendarju tal-jiem ta' btala għall-2016, il-Ġimgħa l-1 ta’ Jannar 2016 se jitqies bħala jum ta' btala għal dik is-sena.
   Il-Kummissjoni għandha l-possibbiltà li tbiddel id-deċiżjonijiet skont l-eżiġenzi tas-servizz.


title: Deċiżjoni (UE) 2015/1871 tal-Parlament Ewropew u tal-Kunsill tas-6 ta' Ottubru 2015 dwar il-mobilizzazzjoni tal-Fond Ewropew ta' Aġġustament għall-Globalizzazzjoni (Applikazzjoni EGF/2015/002 DE/Adam Opel, ippreżentata mill-Ġermanja)

text:
               20.10.2015

               MT

               Il-Ġurnal Uffiċjali tal-Unjoni Ewropea

               L 275/28

         DEĊIŻJONI (UE) 2015/1871 TAL-PARLAMENT EWROPEW U TAL-KUNSILL
   tas-6 ta' Ottubru 2015
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni (Applikazzjoni EGF/2015/002 DE/Adam Opel, ippreżentata mill-Ġermanja)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (1), u b'mod partikolari l-Artikolu 15(4) tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (2), u b'mod partikolari l-punt 13 tiegħu,
   Wara li kkunsidraw il-proposta tal-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni (FEG) għandu l-għan li jipprovdi appoġġ lill-ħaddiema li jkunu ngħataw is-sensja u lill-persuni li jaħdmu għal rashom li l-attività tagħhom tkun intemmet b'riżultat ta' bidliet strutturali kbar fl-andament tal-kummerċ dinji minħabba l-kriżi finanzjarja u ekonomika globali, jew b'riżultat ta' kontinwazzjoni tal-kriżi finanzjarja u ekonomika globali, jew b'riżultat ta' kriżi ekonomika u finanzjarja globali ġdida, u sabiex jgħinhom fl-integrazzjoni mill-ġdid tagħhom fis-suq tax-xogħol.

               (2)

               Il-Fond ma għandux jaqbeż l-ammont annwali massimu ta' EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013 (3).

               (3)

               Fis-26 ta' Frar 2015, il-Ġermanja ppreżentat applikazzjoni EGF/2015/002 DE/Adam Opel għal kontribuzzjoni finanzjarja mill-FEG, b'segwitu għal sensji f'Adam Opel AG u fornitur wieħed fil-Ġermanja. Din ġiet issupplimentata b'informazzjoni addizzjonali skont l-Artikolu 8(3) tar-Regolament (UE) Nru 1309/2013. Dik l-applikazzjoni hija konformi mar-rekwiżiti għad-determinazzjoni ta' kontribuzzjoni finanzjarja mill-FEG kif stabbilita fl-Artikolu 13 tar-Regolament (UE) Nru 1309/2013.

               (4)

               Il-FEG għandu, għalhekk, jiġi mmobilizzat sabiex jipprovdi kontribuzzjoni finanzjarja ta' EUR 6 958 623 fir-rigward tal-applikazzjoni ppreżentata mill-Ġermanja.

               (5)

               Sabiex jitnaqqas kemm jista' jkun iż-żmien li jittieħed biex jiġi mmobilizzat il-FEG, din id-Deċiżjoni għandha tidħol fis-seħħ mid-data tal-adozzjoni tagħha,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2015, il-Fond Ewropew ta' Aġġustament għall-Globalizzazzjoni huwa mobilizzat biex jagħti s-somma ta' EUR 6 958 623 f'approprjazzjonijiet ta' impenn u ta' pagament.
   Artikolu 2
   Din id-Deċiżjoni tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Għandha tapplika mis-6 ta' Ottubru 2015.

      Magħmul fi Strasburgu, is-6 ta' Ottubru 2015.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         N. SCHMIT

      (1)  ĠU L 347, 20.12.2013, p. 855.

      (2)  ĠU C 373, 20.12.2013, p. 1.

      (3)  Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).